هواوی مەیت ٢٠ - Huawei Mate 20 - وێبسایتی شتومەک\nسەرەکیمۆبایل و تابلێتمۆبایلمۆبایلی زیرەکهواوی مەیت ٢٠ – Huawei Mate 20\nشاشەیەکی گەورە و ناوازە\nپشتگیری دەبڵ سیمکارت دەکات\nشوێنی هێدفۆنی ٣.٥ میلی مەتریی هەیە\nحاڵەتی شەوانەی کامێرا دیمەنەکان تێکدەدات\nبۆ میمۆری دەرەکیی پشتگیریی میمۆری نانۆ دەکات کە درووستکراوی کۆمپانیاکە خۆیەتی\nشاشەیەکی ناوازەی Dewdrop بەکاردەهێنێت. وردەکارییە ناوەکییەکانی خێران و یەکەیەکی کامێرای ناوازەی هەیە. ئەم مۆبایلە بژاردەیەکی نایابە. لێرەدا لەبارەی مۆبایلەکەوە بخوێنەرەوە.\nئایا پێویستە ئەم مۆبایلە بکڕم؟\nهەرچەندە هەموو تایبەتمەندییە سەرنجڕاکێشەکانی مۆبایلی Mate 20 Pro ی نییە. ئەم مۆبایلە لەخۆیدا مۆبایلێکی زیرەکی ناوازەیە. شاشەیەکی ناوازەی Dewdrop بەکاردەهێنێت و سێ کامێرای سەرنجڕاکێش لەسەر پشتەکەیەتی کە بە AI پشتگیری دەکرێت بۆ درووستکردنی وێنەی ناوازەی پڕ لە وردیی و ڕووناک، هەروەها پڕۆسێسەری بەناوبانگی جیهانیی ٧ نانۆمەتریی Kirin 980 بەکاردەهێنێت.\nلە ١٦ ی ئۆکتۆبەری ساڵی ٢٠١٨ دا بەڕێوبەری هواوی Richard Yu لەسەر ستەیجی ExCel لە لەندەن مۆبایلەکانی زنجیرەی Mate 20 ی ئاشکرا کرد کە هەریەک لە مۆبایلەکانی Huawei Mate 20، Mate 20 Pro و Mate 20 X ی گرتەوە. ئەم مۆبایلە شاشەیەکی قەشەنگی Dewdrop لەخۆی دەگرێت و سێ کامێرای ناوازەی لەسەر پشتەکەی هەیە لەو کاتەدا وادەردەکەوت باشترین و بەهێزترین مۆبایلی زیرەک بێت لە بازاڕدا.\nشاشەیەکی گەورە و دیزاینێکی قەشەنگ\nیەکەم شت کە لەم مۆبایلەدا سەرنجت ڕادەکێشێت بریتییە لە شاشە قەشەنگە Dewdrop یەکەی. ڕێژەی شاشە بۆ لاشەکەی سەرنجڕاکێشە و کەڵێنێکی بچووک و جوان لەسەر ڕووی سەرەوەیەتی کە هەریەک لە کامێرای پێشەوە، LED یەک بۆ ئاگادارکردنەوەکان و بیستەکێک بۆ تەلەفۆن لەخۆی دەگرێت. لە قەشەنگییەکەیدا کەموکوڕی نییە و لەو کاتەدا ئەمە باشترین کۆکراوەیەک بووە کە دەبوو لە کەلێنەکەدا هەبێت- هەرچەندە تەنانەت تایبەتمەندی ناسینەوەی دەموچاوەکەی وەک Mate 20 Pro نییە.\nشاشەکەی ٦.٥٣ ئینچی RGBW HDR یە و ڕێژەی شاشە بۆ لاشەکەی بریتییە لە ١٨:٧:٩ بۆئەوەی یارمەتی مۆبایلە زیرەکەکە بدات ئاسایی دەربکەوێت. با قەبارەکەی پەشیمانت نەکاتتەوە، بەهۆی ئەوەی دیزاینی شاشەکەی بەنزیکەیی بێ لاتەنیشتە وەکو فابلێتەکانی چەند ساڵی پێشتر گەورە نییە.\nلە ڕاستییدا، لەقەبارەدا وەکو Sony Xperia XZ3 وایە، کە قەبارەکەی بریتییە لە ١٥٨.٢ بە ٧٧.٢ بە ٨.٣ میلی مەتر، ئەمە لەکاتێکدا بڕێکی زیاتر لە شاشەت بۆ دەستەبەر دەکات. وردی پیشاندانەکەی بەرەپێشبراوە و ڕوونە کە بریتییە لە 1080x 2244 ، بەم شێوەیە چڕی پێکسڵەکانی دەکاتە ٣٨١ پێکسڵ لە ئینچ-ێکدا. هەروەها تەکنەلۆجیای وردیی پیشاندانی زیرەکی هەیە کە دەتوانێت زیرەکانە وردی پیشاندانەکە بگونجێنێت بۆ پاراستنی تەمەنی باترییەکەی- ئایا حەز بەوە ناکەیت؟\nشاشە قەشەنگەکە لەناو کۆکراوەیەکی نازداری شووشە و ئەلەمنیۆمدایە و لە خوار، سەرو، چەپ و ڕاستی پشتەکەی شووشەی چەماوە هەیە بۆئەوەی وابکات هەڵگرتنی مۆبایلەکە بۆ کاتێکی زۆر زۆر ئاسوودەبەخشتربێت، خاڵی سەرەکیی و دیاری دیزاینەکەی بریتییە لە یەکەی سێ کامێراکەی سەر پشتەکەی کە شێوەی یەکەکە چوارگۆشەییە. بەپێی هواوی شێوەی ئەم یەکەیە لە گڵۆپەکانی پێشەوەی سەیارە سپۆرتە پێشەنگەکان دەچێت. ئەمە شێوەیەکی تازە و ڕێکوپێکە بۆ زنجیرەی Mate 20. باشتر وابوو یەکەی سێ کامێرا ستوونییەکەی مۆبایلی P20 Pro بەو شێوەیە بوایە.\nئەمە تاکە لایەنی تازەی دیزاینی ئەم مۆبایلە نییە، مۆبایلە زیرەکەکە، هاوشان لەگەڵ Mate 20 Pro، یەکەمین مۆبایلی هواوی-ن کە دیکۆری پاتێرنی بەرزە ئۆپتیکاڵیان هەیە. لەکاتێکدا لەکاتی دەست لێداندا سافە، ئەگەر نینۆکت بەسەر پشتەکەیدا بخشێنیت هەمان ئەو کاریگەرییە درووست دەکات کە لەکاتی ڕووشاندنی ڤەینەڵ-دا درووست دەبێت. ئەم بەرهەمەی کۆتایی دیکۆرێکە کە نەک هەر تاقانەیە (وە بەشێوەیەکی نامۆ ناڕووشێت) بەڵکو یارمەتیدەرە بۆئەوەی باشتر مۆبایلەکە بگریت و پیسیی و جێ پەنجە دەشارێتەوە.\nپاتێرنە بەرزە ئۆپتیکاڵییەکە لەسەر ڕەنگی شینی تۆخ هەیە بەڵام ئەگەر حەزت لەوە نییە ئەوا دەتوانیت بە دیکۆری ڕەنگی Twilight و ڕەشی هواوی دەستی بخەیت کە دەرکەوتەیەکی زیاتر سافولووس و جوانی هەیە. کۆکراوەی شاشە جوانەکەی، دیزاینە ناوازەکەی و دیکۆرە دڵگیرەکەی وادەکات ئەم مۆبایلە یەکێک لە جوانترین مۆبایلەکانی ٢٠١٨ بێت. ئەوەش بزانە کە هێشتا ئاماژە بە باشترین تایبەتمەندییەکانی نەدراوە.\nلەناو ئەم مۆبایلەدا تازەترین پڕۆسێسەری هواوی هەیە کە بریتییە لە Kirin 980، یەکەمین چیپی ٧ نانۆ مەتری لەناو مۆبایلی زیرەکدا. بەبەراورد بە مۆدێلی پێشتری پڕۆسێسەری Kirin نەک هەر لەباری خێراییدا بەرەوپێش براوە چووستی تواناکەی و کارکردنیشی بەرەوپێش براوە. بە تازەترین Mali G76 GPU و ٦ گێگابایت ڕام هاوڕێیەتی دەکرێت بۆ دابینکردنی کارکردنێکی پێشڕەوانە کە گەڕانێکی زۆر ئاسان و خێرا بەناو تویتەردا دابین دەکات و کارکردنی PUBG Mobile زۆر نایابە و لەباری AI دا بەرەوپێش براوە.\nلەباری میمۆرییەوە، یەک بژاردە هەیە: ١٢٨ گێگا بایت. ئەمە دەبێت بۆ زۆرینەی بەکارهێنەران لە پێویستیی زیاتربێت. بەڵام ئەوانەی هەندێک زیاتریان پێویستە بۆ خەزنکردنی هەموو یارییەکان و وێنە سێڵفییەکان مۆبایلەکە پشتگیری میمۆری دەرەکی نوێی هواوی دەکات کە بریتییە لە نانۆکارد. قەبارەکەی وەکو نانۆسیم وایە و بۆ شوێنی سیمکارتی دووەم گونجاوە. ئەمەش ٢٥٦ گێگا بایتی زیادە پیشکەش دەکات و میمۆریی گشتیی دەکات بە ٣٨٤ گێگا بایت.\nچەندین تاقیکردنەوەی benchmark کەکان ئەنجام دراوە تا بزانرێت پڕۆسێسەری Kirin 980 ی ناو ئەم مۆبایلە چۆن کاردەکات و بەبەراورد بە مۆبایلە پێشڕەوەکانی ٢٠١٨ وەکو Samsung Galaxy S9، OnePlus 6 و iPhone XS چۆنە. لە تاقیکردنەوەی Geekbench 4 دا بە multi-core توانیویەتی ٩٧١٢ خاڵی بەدەست بهێنێت، بەمەش ئەم مۆبایلە پێشی هەموو مۆبایلەکانی ئەندرۆید دەداتەوە و تەنها دەکەوێتە دوای A12 Bionic ی ئەپڵ کە لەناو iPhone XS دایە.\nبەهەمان شێوە لە تاقیکردنەوەکانی گرافیکدا خاڵی ناوازەی بەدەست هێناوە، لە GFXBench Manhattan 3.1 دا بە 48fps و لە Car Chase ی ئاست بەرزدا بە 27fps کاری کردووە. ئەمە زیاترە لەو خاڵانەی مۆبایلە زیرەکەکانی تایبەت بە گەیمینگ لە benchmark ەکاندا بەدەستی دەهێنن! خاڵی ٩١.٧ ی JetStream دوو ئەوەندەی دەکات و دەردەکەوێت کە تۆ مۆبایلێکی زیرەکت بەدەست هێناوە کە هەر شتێک ئیش پێ دەکات کە دەتهەوێت.\nهەروەها پڕۆسێسەرەکە Master AI 2.0 ی هەیە کە کارکردنی کامێراکە بەرەوپیش دەبات و یارمەتی مۆبایلەکە دەدات باشترین ئەو وێنانە بگرێت کە بە مۆبایلی زیرەک گیراون و تا ئێستا بینراون. بەدڵتە؟ پێویستە بەدڵت بێت.\nدەکرێت بوترێت کە یەکەی سێ کامێرای Leica ی سەر پشتەکەی وەکو 7nm Kirin 980 سەرنجڕاکێشە. هواوی وازی لەو کامێرا مۆنۆکڕۆمە هێناوە کە لەسەر مۆبایلەکانی تر داینابوو لەبری ئەوە کامێرایەکی گۆشەفراوانی ١٢ مێگا پێکسڵی بە کرانەوەی هاوێنەی f/1.8 هەڵبژاردووە. هەروەها کامێرایەکی گۆشە هەرە فراوانی ١٦ مێگا پێکسڵ بە کرانەوەی هاوێنەی f/2.2 و کامێرایەکی تەلەفۆتۆی ٨ مێگا پێکسڵ بە کرانەوەی هاوێنەی f/2.4 و دوو ئەوەندە نزیککردنەوەی هەیە. ئەمە جیا لەوەی فلاشێکی دەبڵ-تۆنی هەیە بۆئەوەی یارمەتیت بدات باشترین وێنە بگریت بەبێ ئەوەی هەلومەرجەکە لەبەرچاو بگریت.\nئەو وێنانەی بە یەکەی سێ کامێرای پشتەوە گیراون بەڕاستی پڕ وردیی بوون و زۆر بە نایابی وێنەکە دەگرن، ئەمە بەشێکی بەهۆی Master AI 2.0 وەیە کە پڕۆسێسەرە تازەکە دابینی کردووە. ئەو AI ەی تێیدایە دەتوانێت نزیکەی ١٥٠٠ دیمەن بناسێتەوە و ڕێکخستنی کامێراکە بگونجێنێت بۆئەوەی بەباشترین شێوە وێنەکە بگرێت، جا بەرزکردنەوەی تێریی ڕەنگەکان بێت لە شیرینیی ڕەنگاوڕەنگدا یان کاراکردنی حاڵەتی پۆرترێت بێت کاتێک هەست بە دەموچاوێک دەکات. هەرچەندە کارەکەی تەنها جوانکردنی وێنەکان نییە و زیاترە. تایبەتمەندیی Master AI 2.0 لە هەردوو حاڵەتی وێنەگرتن و تۆمارکردنی ڤیدیۆدا تەنەکە لەکاتی ڕاستەقینەدا دەناسێتەوە، ڕێگا بە مۆبایلەکە دەدات بەبەردەوامی فۆکەس لەسەر تەنەکە بکات لەکاتی جووڵاندا. ئەمە فۆکەس لەسەر وێنەی منداڵ و ئاژەڵ و هەر شتێک کە جێگیر نییە، ئاسان دەکات.\nهەروەها ئەم مۆبایلە Night mode ی هەیە کە AI دابینی کردووە. مۆبایلەکە پێنج چرکە دەبات تا وێنەکە دەگرێت بۆ بەدەست هێنانی زۆرترین ڕووناکیی و وردیی و AI بەکاردەهێنێت بۆ ڕاستکردنەوەی ئەو تەڵخییانەی بەهۆی لەرزینی دەستەوە درووست دەبن. دەرەنجامی کۆتایی تەواو ناوازەیە و زیاتر لە چاوی خۆمان لە ژینگەیەکی دیاریکراودا ڕووناکی دابین دەکات. هەروەها AI حاڵەتێکی تایبەتی تۆماکردنی ڤیدیۆ دابین دەکات کە ڕێگەت پێدەدات ڤیدیۆی ڕەش و سپی تەنێک بگریت کە خۆی لە حاڵەتی ملەوەندایە، لەکاتێکدا ئەمە سەرنجڕاکێش دەردەکەوێت بەڵام لە تاقیکردنەوەکاندا دەرکەوتووە کە هەندێک جار سەرکەوتووە و هەندێک جار نا. کاتێک کاردەکات ناوازە دەردەکەوێت بەڵام لەوانەیە نەتوانیت کلیپێکی تەواو بەو شێوەیە و بە نایابی تۆماربکەیت.\nیەکەی دواوەی کامێراکان دەتوانێت بە کواڵتی [email protected], [email protected] و [email protected] (بە EIS وە ) ڤیدیۆ بگرێت، هەروەها ئەوانەی حەزیان لە ڤیدیۆی هێواشە ئەوا دەتوانێت بە کواڵتی [email protected] ڤیدیۆی هێواش تۆمار بکات. ئەم تۆمارکردنەی ڤیدیۆی هێواش باشترە لە هی هەموو مۆبایلە زیرەکەکانی تر کە تا ئێستا بەردەستن. مۆبایلەکە AI بەکاردەهێنێت بۆ هەستکردن بە جووڵە لە ناو دیمەنەکەدا و بەشێوەیەکی ئۆتۆماتیکی دەست دەکات بە تۆمارکردن بۆئەوەی باشترین ساتەکان تۆماربکات. ئەمە زۆر ئاسانترە لەوەی بۆخۆت هەوڵ بدەیت بەتەواوی خۆت ڕێکی بخەیت، لە ئەنجامدا ڤیدیۆیەکی هەرە هێواشی تەواو ڕێکخراوت دەست دەکەوێت.\nلەکاتێکدا کە یەکەی سیانە کامێرای دواوە سەرنجڕاکێشە، هواوی کامێرای پێشەوەی لەیاد نەکردووە. کامێرای پێشەوە گۆشەفراوانی ٢٤ مێگا پێکسڵە کە وێنەی ناوازە دەگرێت، بەڵام هەمیشە وانییە، وادەردەکەوێت کامێرای پێشەوە تایبەتمەندیی Master AI 2.0 بەکارنەهێنێت. لەم کامێرایەشدا حاڵەتی پۆرترێت، کاریگەرییەکانی جوانکرایی و HDR بەدەست دەهێنیت و دەتوانێت ڤیدیۆ بە کواڵتی [email protected] تۆماربکات. بەدڵنیاییەوە بۆ وێنەی سێڵفی و ڤیدیۆ چات لە پێویستی زیاترە.\nوردەکاری تری مۆبایلەکە وەکو پشتگیریکردنی CAT21، پیشکەشکردنی خێرایی گواستنەوەی 1.4GBPS Wi-Fi، بوونی Bluetooth 5، دەبڵ باند Wi-Fi، بوونی NFC و توانای بەرەوپێشبراوی GPS. بەهۆی بوونی A-GPS، GLONASS، BDS، GALILEO و QZSS دەتوانیت زۆر وردتر GPS بەکاربهێنیت. نایابە بۆ ئەو کەسانەی وەرزشی ڕاکردن ئەنجام دەدەن یان پاسکیلسواریی دەکەن.\nهەروەها توانای باترییەکەی ناوازەیە و بریتییە لە 4,000mAh. بە گەیمینگ، گەڕان بەناو ئینتەرنێتدا و وێنەگرتن توانیویەتی ڕۆژێکی تەواو بخایەنێت و بەدڵنیاییەوە ئەوانەی کەمتر مۆبایلەکەیان بەکاردەهێنن بە یەک شەحنی تەواو ڕۆژ و نیوێک بەڕێ دەکەن. کاتێک پێویستی بە شەحنکردنەوەیە بە 22.5W SuperCharger بەنزیکەیی لە ٣٠ خوولەکدا ٥٧% ی مۆبایلەکە پڕدەبێتەوە. ناوازەیە بۆ ئەوانەی لەکاتی کارکردندا لەسەر کورسی دانانیشن. هەرچەندە تاکە گلەیی کە هەبێت لەم بارەوە ئەوەیە کە تایبەتمەندیی شەحنکردنەوە بە وایەرلێسی نییە.\nبۆ سەلامەتیی تەواو سکانەری پەنجەمۆرەکەی لەسەر پشتەکەی جێگیرکراوە، بەڵام مۆبایلەکە بەهەمان شێوە تایبەتمەندی ناسینەوەی دەموچاو-یش پێشکەش دەکات. هەمان تایبەتمەندیی Mate 20 Pro بەکارناهێنێت لەبەرئەوە وەکو ئەو سەلامەت نییە، بەڵام ئەگەر لە ژینگەیەکی ڕووناکدابیت ئەوا خێرا و ئاسوودەبەخشە.\nبۆ شەحنکردنەوە و گواستنەوەی داتا پێکبەستی USB-C بەکاردەهێنێت و بەکارهێنەران خۆشحاڵ دەبن بەوەی کە مۆبایلەکە شوێنی هێدفۆنی ٣.٥ میلی مەتریی هەیە. هێشتا کاتی ئەوە نەهاتووە واز لە هێدفۆنە بەوایەرەکانت بهێنیت. هەروەها لەبەشی سەرەوەی IR Blaster ێکی ئاسانی هەیە کە دەکرێت بەکاربهێنرێت بۆ کۆنتڕۆڵی TV یەکان، یەکەکانی Air Con و شتی تر. هەرچەندە ئەمە تایبەتمەندییەکە کە خەڵک زۆر بەکاری ناهێنێت، شتێکی باشە کە مۆبایلەکە ئەزموونێکی تەواو و ڕێکوپێک پێشکەش دەکات.\nمۆبایلەکە سۆفتوێری EMUI 9.0 ی کۆمپانیاکە خۆی بەکاردەهێنێت کە لەسەر Android 9.0 Pie بیناکراوە. لەچاو ڤێرژنەکانی پێشووی EMUI لە هەردوو بواری ناوەندی بەکارهێنانUI و کارکردن هەندێک بەرەوپێشچوونی تێداکراوە. مینووی ڕێکخستنەکان تازەکراوەتەوە بۆئەوەی زۆر سادە بێت. ئەو ڕێکخستنانە ئاسان و بەردەستە کە مۆبایلە زیرەکەکە پێی وایە بەکارهێنەر زۆر بەکاریان دەهێنێت. هەروەها هواوی دەڵێت کە ئەپەکان بەڕێژەی ٥١% خێراتر دەکرێنەوە و بەبەراورد بە مۆبایلە زیرەکە کۆنترەکانی تری هواوی بەڕێژەی ٤٢% خێراتر کاردەکەن ئەمەش شتێکە کە هەڵسەنگێنەراون پشتڕاستی دەکەنەوە. مۆبایلە زیرەکەکە خێرایە، تەنانەت کاتێک بەخێرایی بەناو فەیسبووک و تویتەردا هاتوچۆ دەکەیت وەک ئەو ئەزموونە هەڵبەزودابەزە نییە کە لەسەر هەندێک مۆبایلی زیرەکی تر هەیە.\nئەو تایبەتمەندییەی کە هەڵسەنگێنەران بەدڵیانە بریتییە لە بەکارهێنانی جووڵەکان لە شاشەی پڕدا لە مۆبایلی iPhone XS دا. هەروەکو ئایفۆن، بۆ دەستکەوتنی شاشەی سەرەکیی لە خواری شاشەکەوە بۆ سەرەوە ڕاماڵین ئەنجام دەدەیت. هەمان ڕاماڵین ئەنجام دەدەیت بەڵام ئەمجارە پەنجەت لەسەر شاشەکە دەهێڵیتەوە بۆ دەستکەوتنی مینوی فرەکارە. هەرچەندە هواوی بەرەوپێشچوونی زیاتری ئەنجامداوە و بە ڕاماڵین لە لایەکی شاشەکەوە بۆ ناوەوە دووگمەی گەڕانەوەت دەست دەکەوێت. ئەمەش وادەکات بەکارهێنان بەیەک دەست گەلێک ئاسانتر بێت و نایابانە ئاسانە بۆ بەکارهێنان. دەتوانیت لە هەریەک لە گۆشەکانی خوارەوە وە بەرەو سەر ڕاماڵین ئەنجام بدەیت بۆ بەدەستهێنانی Google Assistant.\nهەروەها هواوی دەڵێت کە تەنانەت دوای ١٨ مانگ-یش کارکردنی مۆبایکەکە لەئاستێکی بەرزدا دەمێنێتەوە. بەپێی ئەو توێژینەوانەی لەلایەن لایەنی ترەوە کراون لەدوای ١٨ مانگ ئەم مۆبایلە بەڕێژەی ٥% خاودەبێتەوە، ئەمە لەکاتێکدا مۆبایلی Samsung Galaxy Note 9 ڕێژەکەی بریتییە لە ٢٨%.\nلە EMUI 9 دا هواوی تیشکی خستووەتە سەر HiVision و HiTouch. یارمەتیدەرەکە لەبنەڕەتدا جێگرەوەی Google Lens ە و ئەو توانایەی دەداتێ کە نەک هەر تەنەکان بناسێتەوە، زانیاری و وێنەی پەیوەندیدار دابین بکات بەڵکو دەتنێرێت بۆ زیاتر لە ٢٠ شوێنی فرۆشنی ئۆنلاین بۆئەوەی بیکڕیت. ئەمە شتێکی نایابە ئەگەر شتێکت بینیبێت و بتهەوێت بیکڕیت بەڵام دڵنیا نیت لەکوێ بیکڕیت. بێگومان ئەمە بەشێوەی تیۆرییە و بەشێوەی پڕاکتیکی هێندە سەرکەوتوو نییە. بەڵام بەرەوپێشچوونی تێداکراوە و دەکرێت.\nهەڵسەنگێنەران بەتەواوی سەرسامی خۆیان بەرامبەر بەم مۆبایلە دەربڕیوە. هەرچەندە تەواوی تایبەتمەندییە سەرنجڕاکێشەکانی Mate 20 Pro ی تێدا نییە، ئەم مۆبایلە لەخۆیدا مۆبایلێکی زیرەکی ناوازەیە. وردەکارییەکانی ناوەوەی سەرنجڕاکێشن و بێ گوێدانە کارەکە کارکردن و خێراییەکی نایاب پێشکەش دەکات، هەروەها یەکەی سێ کامێرای سەر پشتەکەی وێنەی قەشەنگی پڕوردیی و ڕووناک دەگرێت. تایبەتمەندیی Master AI 2.0 نەک هەر ڕێکخستنی کامێراکە دەگۆڕێت بۆ بەدەست هێنانی باشترین وێنە، دەتوانێت تەنەکان بدۆزێتەوە بۆئەوەی دڵنیایی بدات کە فۆکەسەکە هەمیشە تەواوە.\nشاشەکەی ڕووناکە، ڕوونە و هەڵسەنگێنەران زۆر ڕایان لە دیزاینی Dewdrop ە، کە پێشکەشی دەکات. دیکۆری پاتێرنی بەرزە ئۆپتیکاڵیی باشتریشی دەکات. ئەمەش وایکردووە بە کڕینی ئەم مۆبایلە ببیت بە خاوەنی یەکێک لە جوانترین و خێراترین مۆبایلە زیرەکەکان کە لەبازاڕدا هەیە.\nکۆد: Huawei-Mate-20 بەش: مۆبایلی زیرەک\nبەرواری ڕاگەیاندن مانگی ١٠، ساڵی ٢٠١٨\nبەرواری دەرچوون مانگی ١١، ساڵی ٢٠١٨\nقەبارە ١٥٨.٢ x ٧٧.٢ x ٨.٣ میلیمەتر\nکێش ١٨٨ گرام\nسیمکارت دەبڵ،(هایبێرد سیم)\nتایبەتمەندیی تر دژە خۆڵ و پرژەی ئاو IP53\nجۆر شاشەی لەمسی IPS LCD، ١٦ ملیۆن ڕەنگ\nقەبارە ٦.٥٣ ئینچ\nوردیی ١٠٨٠ x ٢٢٤٤ پیکسڵ، ڕێژەی ١٨.٧:٩\nپارێزەر گۆرێلا گڵاس (نەوەکەی دییاری نەکراوە)\nسیستەمی کارپێکەر ئەندرۆید ٩ پای، EMUI 9\nسی پی یو Octa-core 2×2.6 GHz Cortex-A76 & 2×1.92 GHz Cortex-A76\nپڕۆسێسەری گرافیک Mali-G72 MP10\nشوێنی میمۆری دەرەکی نانۆ میمۆری،(تا ٢٥٦ گێگابایت)\nمیمۆری ناوەکی ١٢٨ گێگابایت – ٤/٦ گێگابایت ڕام\n١٢ مێگاپیکسڵ، f/1.8, 27mm (wide),\n١٦ مێگاپیکسڵ، f/2.2, 17mm (ultrawide)\n٨ مێگاپیکسڵ، f/2.4, 52mm (telephoto)\nتایبەتمەندییەکان هاوێنەی Leica، دەبڵ فلاشی LED، حاڵەتی HDR و پانۆراما\nکامێرای پێشەوە (دەبڵ) ٢٤ مێگاپیکسڵ، f/2.0, 26mm\nتایبەتمەندیی تر – دەنگی 32bit/384kHz\n-لابردنی هاژەهاژ لەگەڵ مایک\nوایەرلێس 802.11 a/b/g/n/ac, dual-band, DLNA, Wi-Fi Direct, hotspot\nبلوتوز ڤێرژنی ٥، تایبەتمەندیی A2DP, aptX HD, LE\nجی پی ئێس (GPS) هەیەتی، لەگەڵ تایبەتمەندیی A-GPS, GLONASS, GALILEO\nتیشکی ژێر سور(Infrared) هەیەتی\nڕادیۆ هەیەتی، FM radio\nهەستەوەرەکان هەستەوەری پەنجەمۆر (لە بەشی پشتەوە)، بارۆ مەتر، تاودانپێو، جایرۆ، هەستەوەری نزیکی، قیبلەنما، هەستەوەری شەبەنگی ڕەنگ، هەستەوەری Hall، هەستەوەری ڕووناکیی دەورووبەر\nتایبەتمەندیی تر تایبەتمەندیی شەحنکردنەوەی خێرا ٤.٥ ڤۆڵت/٥ ئەمپێر (٪٥٨ لە ماوەی ٣٠ خولەکدا)\nجۆر باتری لیثیۆم-پۆلیمەر 4000mAh، لێناکرێتەوە\nبهمن محمود – 22/02/2019\nسڵاو پێشنیار دەكەم كە شێوازی فرۆشتن بكەنە قیست بەڵام بە ڕێنماییەكی پلان داڕێژراو كە گرەنتی پاراستنی پارەكە لە هەبێت بۆ نمونە من. زۆر حەزم لێیە موچەكەشم خراپ نیە بەڵام ناتوانم بیكرم تەنیا بە قیست نەبێت …..سوپاس\nShtumak.com – 22/02/2019\nسڵاو و ڕێز کاک بەهمەن،\nبە داوای لێبوردنەوە لە بەڕێزت لە ئێستادا ناتوانین کارێکی ئەو جۆرە ئەنجام بدەین سەرەڕای ئەوەی کە ئامانجمان ئەوەیە زۆرترین خزمەتی کڕیار بکەین، هیوادارین بمانبوریت.\nسوپاس بۆ سەرنجەکەت\nقەبارەی شاشە: ٦.٥ ئینچ، ١٢٤٢ x ٢٦٨٨ پیکسڵ\nمیمۆری: ٦٤/٢٥٦/٥١٢ گێگابایت، شوێنی میمۆری دەرەکی نییە\nسیستەمی کارپێکەر: iOS 12.0، بەرز دەکرێتەوە بۆ iOS12.1\n$1,017.00 – $1,257.00\nسیستەمی کارپێکەر: iOS 11، بەرز دەکرێتەوە بۆ iOS12.1\nبەرواری دەرچوون: مانگی ٩ی ساڵی ٢٠١٧\n$635.00 – $827.00\nوشککەرەوەی قژ فیلیپس - ١٨٠٠ وات - ٢ دەم - دەمی بڵاوکردنەوەی هەوا BHD004 $26.99


وەزارەتی دارایی و ئابوری حكومەتی هەرێم رونكردنەوە لەسەر400 ملیار دینارەكە دەدات - هيوای کۆرد\nHome » ئابوری » وەزارەتی دارایی و ئابوری حكومەتی هەرێم رونكردنەوە لەسەر400 ملیار دینارەكە دەدات\nوەزارەتی دارایی و ئابوری حكومەتی هەرێم رونكردنەوە لەسەر400 ملیار دینارەكە دەدات\nin ئابوری, عێراق, کوردستانی 06/11/2020\t0\nوەزارەتی دارایی و ئابوری حكومەتی هەرێمی كوردستان رونكردنەوە لەسەر ئەو 400 ملیار دینارە دەدات كە لەلایەن حكومەتی عێراقەوە رەوانەی هەرێمی كوردستان كراوەو دەڵێت: ئێستا بڕی زیاتر لە ٢٢٢ ملیاری لەو پارەیە ماوەتەوەو ئەویدیكەی دراوەتەوە بە قەرزدا.\nدەقی رونكردنەوەی وەزارەتی دارایی و ئابوری حكومەتی هەرێمی كوردستان..\nرونكردنه‌وه‌یەک له وه‌زاره‌تی دارایی و ئابوری حکومەتی هەرێمی کوردستان سه‌باره‌ت به٤٠٠ ملیار دیناره‌كه\nئه‌و ٤٠٠ ملیار دیناره‌ی كه حكومه‌تی فیدراڵ له‌ماوه‌ی رابردو خستییه سه‌ر ئه‌ژماری بانكیی وه‌زاره‌تی دارایی و ئابوریی حكومه‌تی هه‌رێمی كوردستان، له چوارچێوه‌ی رێككه‌وتنی پێشوی نێوان هه‌ولێر و به‌غدا بوه، كه پێشتر مانگانه ٤٥٣ ملیار دینار بو.\nبه‌ڵام به‌هۆکاری سیاسی و قەیرانی دارایی، ناردنی ئه‌و بڕه پاره‌یه بۆ ماوه‌یه‌ك راگیرا و پاش جه‌ژنی ره‌مه‌زان به بڕێكی كه‌متره‌وه خراوه سه‌ر ئەژماری بانكیی وه‌زاره‌تی دارایی و ئابوری.\nله لایه‌كی دیكه‌وه، سه‌رۆكی حكومه‌تی هه‌رێمی كوردستان بڕیاری دابو، به هه‌ر شێوه‌یه‌ك بێت، موچه‌ی ته‌واوی فه‌رمانبه‌ران پێش جه‌ژن دابه‌ش بكرێت، هه‌ر بۆیه حكومه‌ت بۆ جێبه‌جێكردنی ئه‌م ئه‌ركه‌ی خۆی دانوستانی لە گەڵ کۆمپانیاکانی نەوت کرد کە ماف و شایستە داراییەکانی خۆیان بۆ ماوەیەک دوابخەن و بەوجۆرە توانرا ٣٧٥ ملیۆن دۆلار لە فرۆشتنی نەوت و دواخستنی ماف و شایستە داراییەکانی کۆمپانیاکان کۆبکرێتەوە، هەوەروەها ١٥٠ ملیۆن دۆلاری دیکە لە چەند کۆمپانیایەکی نەوتی قەرز کرا و وێڕای ئەمەش بڕی ١٣٨ ملیۆن دۆلار (کە بە دینار دەکاتە ١٦٥ ملیار و ٧٢٥ ملیۆن) لە سەرمایەدارانی ناوخۆ بۆ ماوەی مانگێک قەرز کراو لەگەڵ ١٧ ملیۆنی هاوپەیمانان و ٧٥ ملیۆن دۆلاری داهاتی ناوخۆ، توانرا کۆی موچەی موچەخۆران لە پێش جەژن دابەش بکرێت.\nچەند رۆژێک دوای جەژن ئەو گوژمەیەی بەغدا گەیشت. بانكی ناوه‌ندیی عێراق به‌ر له گواستنه‌وه‌ی٤٠٠ ملیار دیناره‌كه بۆ سه‌ر ئه‌ژماری بانكیی وه‌زاره‌تی دارایی هه‌رێم، بڕی ١٢ ملیار دیناری بۆ قه‌رزی بانكه ئه‌هلییه‌كان بڕی و تەنها ٣٨٨ ملیار بۆ هەرێم مایەوە.\nئێستا بڕی ٢٢٢ ملیارو ٢٧٥ ملیۆن دینار لەو پارەیه ماوەتەوە، ئەوجا یان دەبێت له‌گه‌ڵ کۆکردنەوەی داھاتی ناوخۆ و پارەی فرۆشتنی نەوت بۆ موچەی داھاتو تەرخان بکرێت، کە ھێشتا کورتھێنان ھەیە و یاخود باقی قەرزەکانی مانگی ڕابردوی پێ بدرێتەوە.\nوه‌زاره‌تی دارایی و ئابوری\nبه‌غدا پارە حكومەتی هەرێم قەرز هه‌ولێر\t2020-06-11\nTagged with: به‌غدا پارە حكومەتی هەرێم قەرز هه‌ولێر


چەند خولەكێكی دی بینایەی پارێزگاری هەولێر كۆنترۆڵ دەكرێتەوە\n23 تەموز/يوليو 2018\nپەیامنێرمان لە نزیك روداوەكەی بینایەی پارێزگای هەولێر بە رێگای كوردستانی راگەیاند: دوو لەو چەكدارانەی هێرشیان كردە سەر بینایەی پارێزگای هەولێر كوژراون و لە ماوەیەكی كورتدا چەكدارەكەی دیش دەكوژرێت و بینایەكە كۆنترۆڵ دەكرێتەوە.\nپەیامنێرەكەمان گوتی: هەرسێك چەكدار ریشدار بوون و درووشمی ئەڵڵاهو ئەكبەریان گوتۆتەوە.\nشایەنی باسە ئەمڕۆ پێش كاتژمێر هەشت، سێ چەكداری نەناسراو هێرشیان كردە سەر بینایەی پارێزگای هەولێرو پۆلیسێكیان بریندار كردوو توانیان دەست بەسەر بینایەی پارێزگادا بگرن، هەرزووش لەلایەن هێزەكانی ئاسایش و پۆلیسەوە هێرشیان كرایە سەرو تا ئامادەكردنی ئەم هەواڵە تەقە لەنێو بینایەكەدا بەردەوامە.\nزیرەك كەمال: لە عێراق نرخی مەزهەب لەسەرووی ماف‌و شكۆی مرۆڤە\nخۆپیشاندانەكانی ئەو دواییەی شارەكانی عێراق دەنگدانەوە‌و قورساییەكی گەورەی لەسەر ئاستی عێراق‌و كوردستان لێكەوتەوە، بگرە نەتەوە یەكگرتووەكان‌و وڵاتە یەكگرتووەكانی ئەمریكاشی هێنا سەر خەت‌و داوایان لە حكومەتی عێراق كرد كە داواكارییەكانی خەڵك جێبەجێ بكات‌و خۆی لە بەكارهێنانی توند‌و تیژی دژ بە خەڵك بپارێزێت، بۆ شرۆڤەكردن‌و زیاتر بەرچاو روونی خوێنەرانمان بە پێویستمان زانی دیمانەیەكی تایبەت بە ماڵپەڕی رێگای كوردستان لەگەڵ (زیرەك كەمال) چاودێری سیاسی ساز بكەین.\n-بەشێكی زۆر لە شارە گەورەكانی ناوەڕاست‌و باشووری عێراق دانیشتوانەكەی هاتوونەتە سەر شەقام‌و یەخەی ناڕەزایی‌و بێزارییان بەرامبەر حكومەتی عێراق دادڕیوە تۆ فاكتەرەكانی ئەو بێزارییەی خەڵك بەو هەموو تووڕەبوونە لە چیدا دەبینی؟\n+ئەوەی ئێستا لە عێراق دەگوزەرێت وەكو تۆ دەیڵێیت بێزاری میللەتە بەرامبەر بەو حكومەت‌و دەسەڵاتە سیاسییانەی عێراق كە لە (2003)ەوە جڵەوی حوكمڕانی عێراقیان بەدەستەوە گرتووە‌و بەڵام نەیانتوانیوە بەڵكو ئەو حكومەتانە نەیانویستووە تەنانەت سەرەتایترین مافە مەدەنی‌و كۆمەڵایەتی‌و خزمەتگوزارییەكان خەڵك دابین بكەن، بەراستی مایەی كارەسات‌و پێكەنینیشە كە خەڵكی بەسڕا كێشەی ئاویان هەبێت!! كە خۆی لە كەناری دەریایە، كێشەی سووتەمەنی هەبێت كە 80%ی نەوتی عێراق لەو شارەیە‌و لەوێشەوە بۆ دنیا بەڕێدەكرێت، جگە لەمەش گرفتی بێكاری لەو شارەدا بە ئەندازەیەكی ترسناك تەشەنەی كردووە‌و لاوان‌و خەڵكی شار بێ ئیش‌و كار دەسوڕێنەوە‌و كەچی حكومەتی عێراق دەستی كار لە ئێران‌و وڵاتانی تر دەهێنێت، چونكە ئەو بیانیانە بە مووچەیەكی كەم رازی دەبن، بیرت نەچێت جاران سەوزە‌و میوە‌و بەرهەمی كشتوكاڵی‌و خورمای بەسڕە بۆ بەشی زۆری وڵاتانی رۆژهەڵاتی ناوەڕاست دەڕۆیشت، بەڵام ئێستا خورماو میوە لە ئێرانەوە بۆ بەسڕا دێت. دیارە هەردوو كەرتی بەرهەمهێنانی نەوت‌و كشتوكاڵا لە دەرەنجامی نەبوونی سیاسەتێكی روونی ئابووری‌و تەشەنەكردنی گەندەڵی وێران كراون.\n-هەست ناكەی خۆپیشاندانەكانی ئەو جارەی خەڵكی عێراق جۆرێك لە دامەزاروەیی‌و رێكخراوەیی پێوە دیارەو رابەرانی خۆپیشاندانەكەش خەڵكانی رۆشنبیر‌و هۆشیارن‌و دروشمەكانیشیان گوزارشتە لە ئاستێكی بەرزی فیكری‌و مەعریفی؟\n+با سەد دەرسەد راستە، دروشمی خەڵكی هێمای راپەڕینی پێوەدیارە، چونكە داواكاری كۆمەڵایەتی‌و خزمەتگوزاری تێپەڕاندووە‌و خۆی لە راپەڕینێكی چینایەتی‌و فیكریدا بەرجەستە دەكات، بۆ نموونە (علمانیە علمانیە لاسونیە لا شیعیە)، (بأسم الدین باگونا الحرامیە)، (ایران برە، عراق حرە)، (مانرید مسۆل ملتحی نرید مسۆل یستحی) ئەمانە هەموویان دەلالەت لەوە دەكەن خەڵكی عێراق نەك هەر شێوازی حوكمڕانی، بەڵكو ئایدیۆلۆژیای‌و فیكر‌و سیستەمی مەزهەبگەرایشی رەتدەكەنەوە، خەڵكی لەو راستییە تێگەیشتوون كە عێراق نە لە رووی ئابووری نە لە رووی سیاسی‌و داڕشتنی بڕیاری سیاسی دەوڵەتێكی سەربەخۆ نییە‌و بگرە هێڵە گشتییەكانی حوكمڕانی عێراق لە (2003)ەوە ئێران دایڕشتووە‌و هەر ئێرانیش بەڕێوەی دەبات. نەك هەر ئەوە ئێران پلانێكی ئابووری بازرگانی وەهای داڕشتووە كە عێراق بۆ بەرهەمهێنان‌و بەدەستهێنانی بچووكترین ئامرازی كار‌و پێداویستی ژیان چاوی لە دەستی ئێران بێت‌و بگرە وەكو شارێكی ئێرانی سەیری عێراق دەكات‌و خستویەتییە ژێر ركێفی خۆی، ئێران بە رێگای گەورە سیاسی‌و دەست‌و پێوەندە بازرگانییەكانی خۆی كەرتی كشتوكاڵی لە عێراق وێران كردووە‌و لاوان كە سەرچاوەی وزە‌و كار‌و داهێنانن بەشی زۆریان لە دەرەنجامی نەبوونی راپێچی ناو گروپ‌و میلیشیا شیعییەكان كراون، بەمەش بەشی زۆری زەوی‌و زاری بەسڕا كە بە درێژایی مێژوو كانگای بەرهەمهێنانی دانەوێڵە‌و بەشی زۆری سەوزە‌و میوەی عێراق‌و وڵاتانی دراوسێش بوو،ئێستا ئەو زەوییانە لە دەرەنجامی بەكارنەبردنیان بوونەتە خاكەدێم‌و بیابانێكی وشكەڵان.\n-پرسیارێك لای من‌و زۆرێك لە چاودێرانی سیاسی ئەوەیە كە بۆچی ئەوجارە خۆپیشاندانی خەڵك بەزۆری لە بەسڕاو نەجەف بوو؟ واتا بۆچی دانیشتوانی ئەوو دوو شارە بەو هەموو گوڕوتینەوە رژانە سەر شەقام\n+راستە، هۆیەكەی بۆ ئەوە دەگەڕێتەوە كە خۆپیشاندانی ئەو جارەی خەڵك ئامانج‌و توڵایەكی ستراتیژی پێوە دیارە, هەڵبژاردنی ئەو دوو شارەش بۆ خاڵی خۆپیشاندان زیرەكی‌و وردبینییەكی زۆری پێوە دیارە، بەسڕا پایتەختی ئابووری عێراقە‌و بڕیارە پەرلەمانیش لە رووی یاسایی ئاوا بیناسێنێت، بۆیەش خرۆشان‌و هاتنەسەر شەقامی خەڵكی بەسڕا لێدانی ئەو بەرنامە‌و عەقڵیەتە ئیدارەییە ئابووریەیە كە حوكمڕانانی عێراق بەڕێوەی دەبەن‌و رەتكردنەوەی ئەو شێوازی كاركردنەیە كە ئابووری ئێستای عێراق كۆڵەگەكانی لەسەر بونیاتناوە، هەروەها خۆپیشاندانی دانیشتوانی نەجەفەیش بەو هەموو گوڕ‌و تین‌و بێزارییەی كە پێیانەوە دیارە، لێدانی خەڵكی نەجەفە لەو مۆدێلە سیاسییە مەزهەبیەیە كە هێڵە گشتییەكانی سیاسەتی حوكمڕانی عێراقی پێ داڕێژراوە، تێكشكاندنی رەمزیەت‌و سونبڵی دەسەڵاتی مەزهەبگەرایی شیعەیە، كە بەشی زۆری شیعەكانی دنیا بە پایتەختی خۆیان دەزانن.\nبە كورتی خۆپیشاندانی ئەمڕۆی كۆمەڵانی خەڵكی عێراق شكست‌و فەشەلی ئەو حوكمڕانییە سیاسییەی عێراقە كە هێزی خۆی لە چەك‌و میلیشیا‌و هەیبەتی هۆی لە دروشمی مەزهەبی‌و كەسایەتی مەعنەوی خۆی لەوابەستەیی بە ئێراندا دەبینێتەوە، فەشەلی ئەو حكومەتەیە كە ئایدیۆلۆژیا‌و بەهاكانی پێ لە مرۆڤ گەورەترن‌و مرۆڤ لای ئەو كۆیلەیەكی مل بەتۆقی گوێڕایەڵە نەك بوونەوەرێكی خاوەن ماف‌و رێز.\nلە عێراق ئەمڕۆ نرخ‌و بەهای ئیمان لەسەرووی نرخەكانی ژیانەوەیە، نرخی مەزهەب لەسەرووی ماف‌و شكۆی مرۆڤە، لە عێراق پێگە‌و رێزی مرۆڤ بەو پابەندبوونە دیاری دەكرێت كە بە مەزهەب هەیەتی، راستە عێراق دەستووری هەیە‌و تاڕادەیەك كۆمەڵێك ماددەی باشیشی تێدایە، بەڵام ئەوەی لەسەر زەمینی واقیعدا هەیە عێراق دەوڵەتی میلیشیایە.\n-پێت وایە حكومەتی عێراق بتوانێت خواست‌و داواكارییەكانی خەڵك جێبەجێ بكات؟ ئەگەر نەشیكات دەتوانێت بەر بەو ناڕەزایی‌و هاتنە سەر شەقامەی خەڵك بگرێت بە زەبری هێز؟\n+لەو چەند رۆژەی دوایی راپەڕینی خەڵكی عێراق هەندێك بڕیاری حكومەتم گوێ لێ بوو كە تایبەت بوو بە وەڵامدانەوەی خەڵك بەراستی مایەی پێكەنینە!! (سەعد حدیسی) وتەبێژی حكومەتی عێراق دەڵێت حكومەت لەمەوپاش بۆ چارەسەرەكردنی كێشەی بێ ئاوی بە تانكەر ئاو بەسەر دانیشتوانی بەسڕادا دابەش دەكات، بۆ چارەسەركردنی كێشەی كارەباش بەنیازین گرێبەست لەگەڵا حكومەتی سعودیە بكەین، كە ئەمەش هەم لەسەر داهات‌و میزانیەی ئەو دوو شارە دەكرێت‌و هەم لەلایەكیش خۆدزینەوەی حكومەتە لە چارەسەركردنی كێشەكان بەشێوەیەكی بنەڕەتی، جگە لەمەش ئەگەر حكومەتی عێراق هۆی لە داواكاری خەڵك بدزێتەوە‌و بیەوێت بە زەبری هێز خواست‌و داواكاری خەڵك سەركەوت بكات، دەشێت بۆ ماوەیەكی كاتی شەقام خامۆش بكاتەوە، بەڵام دواتر جەماوەر بە دروشم‌و بەرنامە‌و داواكاری گەورەتر‌و بەجۆش‌و خرۆشێكی ترەوە‌و دێنەوە سەر شەقام‌و رایكاڵانەتر رووبەڕووی حكومەت بێتەوە‌و دواتر ببێتە مایەی زیاتر داڕووخانی عێراق لە رووی ئیداری‌و ئابووری‌و سەقامگیری سیاسی.\n"لە رووداوێکی هاتوچۆدا کەسێک گیانی لەدەستدا"\n22 تەموز/يوليو 2018\nبەرێوەبەرایەتی پۆلیسی هاتوچۆی سلێمانی رایدەگەیەنێت، لە رووداوێکی هاتوچۆدا کەسێک گیانی لەدەستداوە.\nرۆژی یەكشەممە 22ی تەموزی 2018 بەڕێوەبەرایەتی پۆلیسی هاتوچۆی سلێمانی لە راگەیەندراوێکدا بڵاویکردەوە، لە ئەنجامی رووداوێکی هاتوچۆ لەسەر رێگای خەلەکان – دوکان کەسێک گیانی لەدەستداوە و کەسێکی دیکەش بریندار بووە.\nپۆلیسی هاتوچۆی سلێمانی راشیگەیاندووە، کاتژمیر 12:35 خولەکی پاشنیوەڕۆی ئەمڕۆ لە نزیک گوندی فیزەڵە و لەسەر ڕێگای خەلەکان – دوکان، پێکدادان لە نێوان دوو ئۆتۆمبێل لە جۆرەکانی تۆیۆتا (هایلۆکس) و کیا (سپۆرتاج) ڕوویداوە و بەوهۆیەشەوە شۆفێری هایلۆکسەکە گیانی لەدەستداوە و شۆفیری کیا سپۆرتاجەکەش بریندار بووە.\nهەر لەراگەیەندراوەكەی پۆلیسی هاتوچۆی سلێمانی هاتووە، هۆکاری ڕووداوەکە بۆ تیژڕه‌وی و كۆنترۆڵ له‌ده‌ستدانی كیا سپۆرتاجه‌كه دەگەڕێتەوە كه به‌و هۆیه‌وه چووه‌ته سایدی به‌رامبه‌ر و خۆی به ئۆتۆمبێله‌كه‌ی دیكه‌دا كێشاوه.\nدوو چەكدار هێرشیان كردە سەر باڵەخانەی پارێزگای هەولێر\nتاهیر عەبدوڵڵا، جێگری پارێزگاری هەولێر بە ماڵپەڕی رێگای كوردستانی راگەیاند: "سەرلەبەیانی ئەمڕۆ دوو چەکدار چوونەتە نێو باڵەخانەی پارێزگا و پۆلیسێک بە تەقەی ئەو دوو چەکدارە بریندار بووە".\nجێگری پارێزگاری هەولێر بە رێگای كوردستانی راگەیاند: "هێزەکانی ئاسایش چواردەوری بینای پارێزگایان دەورەداوەو بەدوای ئەو چەکدارانەدا دەگەڕێن".\nكاك تاهیر گوتی: ئاسایش باڵەخانەکەیان کۆنترۆڵکردووە و بەدوای ئەو دوو چەکدارەدا دەگەڕێن.\nپەیامنێرمان لە نزیك شوێنی روداوەكە پێی گوتین: دوو چەكدارەكە گومانی داعشیان لێدەكرێت و هێزەكانی ئاسایش و پۆلیسیش چوونەتە ناو باڵەخانەكەوەو ژوور ژوور لێیان دەگەڕێن.\nبوومەلەرزەیەکی بەهێز چەند پارێزگایەكی هەرێم دەهەژێنێت\nنیوەڕۆی ئەمڕۆ بوومەلەرزەیەکی بەهێز هەولێر، سلێمانی، هەڵەبجە، گەرمیان و راپەڕین-ی لە هەرێمی کوردستان هەژاند.\nرۆژی یەكشەممە 22ی تەموزی 2018 بەڕێوەبەرایەتی كەشناسی و بومەلەرزەزانی ھەرێمی كوردستان لە راگەیەندراوێكدا ئاشكرای كرد، "كاتژمێر 13:07 خولەك ئەمڕۆ 22/7/2018 بوومەلەرزەیەك لە رۆژھەڵاتی كوردستان تۆماركراوە لە ناوچەی تازە ئابادی كرماشان بە قوڵایی 5.7كم بە گوڕی 5.9 پلەی رێختەر لە زۆربەی شارەكانی كوردستان ھەستی پێكراوە و ھیچ زیانێكی نەبووە".\nلەلایەكی دیكەوە ناوەندی تۆمارکردنی بوومەلەرزەی ئێران بە میدیاكانی وڵاتەكەی راگەیاند، لەکاتژمێر 14:37 خولەک بەکاتی تاران کە دەکاتە کاتژمێر 13:07 خولەک بەکاتی هەولێر، بوومەلەرزەیەک بەگوڕی 5.9 پلەی ریختەر تازئاوای کرماشانی هەژاند، هەروەها لەکاتژمێر 14:43 خولەک جارێکی دیکە بوومەلەرزە بە پلەی 3.4 پلەی ریختەر تازئاوای کرماشانی هەژاندووەتەوە.\nهەرێمی کوردستانیش کەوتووەتە ژێر کاریگەریی بوومەلەرزەکەی کرماشان، لە پارێزگاکانی سلێمانی، هەڵەبجە، کەرکووک، هەولێر و لە ئیدارەکانی گەرمیان و راپەڕینیش هەستی پێکراوە.\nبەپێی ئاژانسی هەواڵی فەرمی ئێران، بەهێزی بوومەلەرزەکەی تازەئاوای کرماشان وایکردووە لە شارەکانی دیکەی پارێزگاکەش بوومەلەرزە رووبدات و ئێستا بەشێکی زۆر لە خەڵکی رۆژئاوای پارێزگای کرماشان لە دەرەوەی ماڵەکانیانن.\nقایمقامی تازئاوای کرماشان رایگەیاند: "تاوەکو ئێستا بەهوۆی بوومەلەرزەکەوە 15 کەس برینداربوون و چەندین خانوو لەو ناوچانەی کە خانووەکانیان کۆنن رووخاون".\nکۆمسیۆن ناونیشانی سەرجەم بنکەکانی تۆماری دەنگدەرانی بڵاوکردەوە\nلە حاجی ئۆمه‌ران ده‌ست به‌سه‌ر دوو تۆن ده‌رمانى نایاسایدا گیرا\nلە سلێمانی رێكخراوی GIZی ئەڵمانی 800 هەلی كار رادەگەیەنێت\nلەهەولێر ژمارەیەك چالاكوان داوای ئازادكردنی هەڤرێست شوان دەكەن\nالصفحة 6 من 736


ئەمریکا لەسەر خۆپیشاندانەکانی عێراق هاتەدەنگ\n09:44 - 02/11/2019\nبەرنامەى وەرگرتنى پەنابەرانى عێراقى بۆ ئەمەریکا راگیرا\nعێراق؛ ژمارەى مردن بەهۆى کۆرۆناوە بەردەوامە لە دابەزین\nسەرچاوەیەک نوێترین بۆچونى لایەنەکانى عێراق لەبارەى پشکى هەرێم لە بودجەدا ئاشکرا دەکات\nعێراق؛ حەوت ئەندامى داعش کوژران و سیانى دیکەش دەستگیرکران\nئەمەریکا (20) ملیۆن دۆلار بۆ پاراستنی ناوچەی سەوز تەرخاندەکات\nوەزیری دەرەوەی ئەمریكا، رایگەیاند کە هانی حكومەتی عێراقی دەدەن گوێ لە داواكارییەكانی خۆپیشاندەران بگرێت و ئاماژە بەوەشدەكات، ئەو لێكۆڵینەوەیەی كە لەبارەی توندوتیژی خۆپيشاندانەكانەوە کراوە پێویستی بە وردبینی و راستگۆیی هەیە.\nمایك پۆمپیۆ، وەزیری دەرەوەی ئەمریكا رایگەیاند، "ئەمریكا بەو هەوڵانە خۆشحاڵە كە حكومەتی عێراق بە ئامانجی چارەسەركردنی كێشەكان خستوویەتەگەڕ".\nدەشڵێت: "پێویستە حكومەتی عێراق گوێ لە داواكارییە راوەكانی خۆپیشاندەران بگرێت و ویلایەتە یەكگرتووەكان لە نزیكەوە چاودێری رەوشی عێراق دەكات، هەر لە سەرەتاوە داوامان لەسەرجەم لایەنەكان كردووە كە دووربكەنەوە لە توندوتیژی".\nپۆمپیۆ راشیگەیاندووە "ئەو لێكۆڵینەوەیەی كە حكومەتی عێراق لە بارەی توندوتیژیی خۆپیشاندانەكانەوە لە سەرەتای مانگی تشرینی یەكەمی رابردوودا ئەنجامیدا، پێویستی بە وردبینی راستگۆییە و گرنگە دادپەروەریی و یەكسانی راستەقینە بۆ گەلی عێراق دەستەبەر بكرێن".\nوەزیری دەرەوەی ئەمریكا تیشكی خستووەتەسەر ئەوەش "پێویستە ئەو رێوشوێنە توندەی كە بەم دواییانە بەرامبەر بە ئازادی رۆژنامەوانی و رادەربڕین لە عێراق گیراونەتەبەر لاببرێت، چونكە ئازادی رۆژنامەوانی بەشێكی دانەبڕاوە لە چاكسازیی دیموكراسی".\nلە كۆتاییدا پۆمپیۆ دەڵێت: " ئەمریكا بەردەوامە لە پاڵپشتیكردنی حكوومەت، گەل، سەقامگیری و سەروەریی عێراق".\nئەمەش لەکاتێکدایە، خۆپیشاندانی هاوڵاتییانی عێراق لە شاری بەغدا و ژمارەیەك شاری ناوەڕاست و باشوور بەردەوامە و داوا دەكەن حكومەت دەستلەكاربكشێنێتەوە.\nخۆپیشاندەران لە یەكی تشرینی یەكەمدا دەستیان بە خۆپیشاندان كرد و دواتر بە هۆی رێوڕەسمەكانی ئەربەعینیەوە خۆپیشاندانەكانیان وەستاند، دواتر رۆژی هەینی رابردوو دەستیان پێكردەوە و لە شارەكانی ناوەڕاست و باشووری عێراق بەتایبەتی بەغدای پایتەخت خۆپیشاندان بەردەوامە.\nسەرەتا خۆپیشاندەران داوای باشكردنی خزمەتگوازرییەكان، بەرەنگاربوونەوەی گەندەڵی و رەخساندنی دەرفەتی كاریان دەكرد، بەڵام لەئێستادا، داوای دەستلەكاركێشانەوەی حكوومەت دەكەن.\n1144 جار خوێندراوەتەوە


ڕاپه‌ڕین.. هه‌ڵمه‌تى پاككردنه‌وه‌ى پاشماوەکانی قوربانیکردن به‌ڕێوه چوو\nهه‌ڵمه‌ت بتوێنی 22/07/2021 - 19:32 كوردستان\nبه‌هۆى قوربانیكردن و سه‌ربڕینى ئاژه‌ڵ، له چه‌ند شوێنێكى ئیداره‌ى ڕاپه‌ڕین پاشماوه‌ى قوربانییه‌كان فڕێ دراون و شاره‌وانیى سنووره‌كه‌ش هه‌ڵمه‌تێكى پاككردنه‌وه‌ى به‌ڕێوه برد.\nئازا كه‌ریم، گوته‌بێژى شاره‌وانییه‌كانى ڕاپه‌ڕین به (باسنیوز)ى ڕاگه‌یاند: "به‌شێكى زۆرى پاشماوه‌ى ئه‌و ئاژه‌ڵانه‌ى له‌لایه‌ن هاووڵاتـییانه‌وه كرابوونه قوربانى له شوێنى گشتى و شه‌قامه‌كان فڕێ درابوون، كه سیمایه‌كى ناشرین و ناته‌ندروستى دروست كردبوو".\nگوتیشى:" بۆ ئه‌و مه‌به‌سته له سنوورى ته‌واوى شاره‌وانییه‌كانى دەڤەری راپەرین، هه‌ڵمه‌تێكى كۆكردنه‌وه و پاككردنه‌وه‌ى پاشەڕۆی قوربانیکردن لە لایەن ژینگەپارێزانەوە به‌ڕێوه چوو، كه بڕیاره تا ته‌واوبوونى جه‌ژن و قوربانیكردن به‌رده‌وام بێت.\nلاى خۆیه‌وه شۆڕش ئیسماعیل گوته‌بێژى پۆلیسى ڕاپه‌ڕین به (باسنیوز) ى ڕاگه‌یاند: "به درێژایى ڕۆژانى قوربانیكردن، مه‌فره‌زه‌كانى پۆلیسمان له‌سه‌ر ڕووباره‌كان و به تایبه‌ت ئه‌وانه‌ى پڕۆژه‌ى ئاوى خواردنه‌وه‌یان له‌سه‌ره، داناوه بۆ ئه‌وه‌ى هاووڵاتییان پاشماوه‌ى ئاژه‌ڵه سه‌ربڕاوه‌كانیان له‌وێ فڕێ نه‌ده‌ن".


کاندیدانی ژمارە ٢ و ٦ و ٩ی لیستی نەوەی نوێ لەناو خەڵکدا.. بە وێنە - RojNews\nکاندیدانی تەڤگەری ئازادیی ناو لیستی ١٢٠ (نەوەی نوێ ) چونە ناو ھاوڵاتیان لە ناو بازاڕی شاری سلێمانی.\nئێوارەی ئەمڕۆ، ھەریەکە لە د.شوان عەبدوڵا کاندیدی ژمارە ٦، یوسرا ڕەجەب کاندیدی ژمارە ٢ و سەلام عەبدوڵا کاندیدی ژمارە ٩ لەسەر لیستی ١٢٠ لە پارێزگای سلێمانی چونە بازاڕی شارەکە و پرۆژەکانی خۆیان بۆ ھاوڵاتیان ڕوونکردەوە.\nھەریەکە لە کاندیدەکان دڵنیاییان دەدایە ھاوڵاتیان کە داکۆکیکاری مافەکانیان دەبن لە ئەنجومەنی نوێنەرانی عێراق و ھەوڵی ژیانێکی شایستە دەدەن بۆیان و دەیانەوێت ھەموو پەیوەندییە کەسایەتی و حزبیەکانی ھەرێم و بەغدا بگۆڕن بۆ پەیوەندی نیشتیمانیی.


به‌رواری دابه‌زاندن: 04/04/2011 : 08:38:41\nئه‌وه ده‌یان ڕۆژه خه‌ڵكێك وه‌ك ته‌ماشاكاری خۆپیشاندانه‌كان‌و رووداوه نه‌خوازراوه‌كانی ئه‌م دواییانه‌ی هه‌رێمی كوردستانن، خه‌ڵكێك تێیوه گڵاوه‌و خه‌ڵكێكیش بۆ به‌رژه‌وه‌ندی میلله‌ت‌و خه‌ڵكێكیش بۆ حیزب‌و كه‌سانێكیش بۆ ناوبانگ ده‌ركردن‌و ژماره‌یه‌كیش به دڵسۆزی‌و...هتد. هه‌ریه‌كه‌و بۆ مه‌رامێك كار ده‌كات..، سیناریۆكانمان لێ تێكه‌ڵ بووه‌و ناتوانین وه‌كو پێویست باش‌و خراپ‌و راست‌و ناڕاست‌و حه‌ق‌و ناحه‌ق لێك جودا بكه‌ینه‌وه..\nده‌سه‌ڵات بێتامی كردو هه‌روه‌ك ئۆپزسیۆنیش كاره‌كه‌یان له‌دڵسۆزیه‌وه بۆ به‌رژه‌وه‌ندی خۆیان گواسته‌وه‌و له‌و نێوانه‌ش مامۆستایانی ئاینی‌و هاوڵاتیان‌و هێزه ئه‌منیه‌كان بوونه قوربانی هه‌موو كاره‌ساته دڵته‌زێنه‌كان!\nمن له‌وه ناگه‌م كه هاوڵاتیان تاوه‌كو كه‌ی خۆیان ده‌كه‌نه سوته‌مه‌نی بۆ به‌رژه‌وه‌ندی كه‌سانێك كه به‌رژه‌وه‌ندی خۆیان‌و لایه‌ن‌و حیزبیان له‌پێشه‌وه‌ی هه‌موو به‌رژه‌وه‌ندیه‌كان داده‌نێن‌و هاوڵاتیان وه‌ك قه‌ڵغانێك بۆخۆیان به‌كاریان دێنن؟!\nباشه مامۆستایانی ئاینی بۆچی به‌م شێوازه له‌سه‌ر ڕێڕه‌وی ڕاسته‌قینه‌ی خۆیان ترازاون‌و خلیسكیان بردوه؟\nمن (له‌هه‌موو ئه‌وانه) تێناگه‌م‌و هه‌ر ئه‌وه‌نده ده‌زانم كه ئه‌وه فیتنه‌یه‌و زۆر كه‌س تێ ی كه‌وتین‌و ئه‌وه‌ی فریای نه‌كه‌وتبین روحیانه‌ت‌و ئیمانه‌كانمانه..\nهه‌ركه‌سه‌و بۆخۆی ده‌ڵێ‌و ڕاگه‌یاندنه‌كانیش شته‌كان له‌قه‌باره‌ی خۆی گه‌وره‌تر ده‌كه‌ن‌و (ترش‌و خوێ ی پێ وه‌ر ده‌كه‌ن‌و) شتی گه‌وره‌ش بۆ به‌رژه‌وه‌ندی خۆیان بچوكی ده‌كه‌نه‌وه‌و درۆی فه‌قیریش به باڕه‌باڕ ده‌كرێت!\nمن ئه‌وه ده‌زانم كه ئه‌وه‌ی ده‌ڕوا(و ده‌بێته قوربانی ئه‌وكاره‌ساته دڵ ته‌زێنانه) له‌ماڵ‌و منداڵ‌و كه‌س‌و كاری خۆی ده‌ڕوا!، له‌پاش نه‌مانی با هه‌ر به‌ناو چاكسازی بكرێت ئینجا به ئه‌وو ماڵه‌وه‌یان چی؟!\nوه‌زعه‌كه له‌تام چووه ده‌رێ‌و تا سه‌ر ئێسقانیش بێ تام بوو!\n- من لێره‌دا چه‌ند ڕێگا چاره‌یه‌ك ده‌خه‌مه ڕوو ئه‌گه‌ر چی نازانم كاری له‌سه‌ر ده‌كرێت یان نا به‌ڵام بۆ خوا ده‌یڵێم:\n* سه‌ره‌تا به ده‌سه‌ڵات ده‌ڵێم: پێشه‌وا عومه‌ری كوڕی عبدالعزیز به ته‌نها (30) مانگ خه‌لافه‌تی گرته ده‌ست كه‌چی چاكسازیه‌كی ریشه‌یی وای كرد كه له‌هه‌موو وڵات‌و شوێنه دوورو نزیكه‌كانی به‌رده‌ستی (به‌بێ ته‌یاره‌و سه‌یاره‌و كۆمپیوته‌رو ئینته‌رنێت‌و مۆبایل..) ڕه‌نگی دایه‌وه، ئێوه خۆ شوكر ئه‌و هه‌موو ته‌كنه‌لۆژیایه‌و پاره‌ی زۆر له‌به‌ر ده‌ستانه‌و كوردستانیش له‌چاو وڵاتان(و هه‌روه‌ها مه‌مله‌كه‌تی ژێر ده‌ستی پێشه‌وا عومه‌ری كوڕی عبدالعزیز) هه‌ر خێزانێكی (17-18) نه‌فه‌رینه، كه ده‌كرێ زۆر به‌ئاسانی به‌كردارو به زوترین كات چاكسازی ئه‌نجامبده‌ن‌و وه‌زعی كرێچی‌و هه‌ژاران‌و نه‌داران‌و نازداران...هتد. بگۆڕن به‌ره‌وباشتر.\n* ده‌ڵێمه ده‌سه‌ڵات: به‌خۆتان دابچنه‌وه‌و ده‌ستكاری مامۆستایانی ئاینی مه‌كه‌ن! هه‌روه‌ك داواكاریشم له مامۆستایانی ئاینی كه له ڕێڕه‌وی راسته‌قینه‌ی دین نه‌ترازێن‌و مه‌لایه‌تی خۆیان له‌پێناو به‌رژه‌وه‌ندی حیزب به‌كار نه‌هێنن! شانازی به میراتگریه‌كه‌ی پێغه‌مبه‌ر(صلی الله علیه‌وسلم) بكه‌ن نه‌ك شتی دیكه!\n* هه‌روه‌ك داوا له لایه‌نه ئۆپزسیۆنه‌كانیش ده‌كه‌م: كوڕی خه‌ڵك مه‌ده‌ن به‌كوشت بۆ وه‌زیرو گزیری‌و مێزو كورسی‌و پاره‌و دینارو دۆلار..و مه‌رامی سیای خۆتان!\n* به هاوڵاتیانی به‌ڕێزیش ڕاده‌گه‌یه‌نم: خۆتان مه‌كه‌نه سوته‌مه‌نی‌و دارده‌ستی هیچ كه‌س‌و هیچ تاقم‌و لایه‌ن‌و حیزبێك..ئه‌گه‌ر هه‌ركه‌س تاكو ئێستا نه‌هاتوته سه‌ر قه‌ناعه‌ت كه حیزب ته‌نها به‌دوای به‌رژه‌وه‌ندیه‌كانی خۆیدا وێڵه ئه‌وه ئێستا وه‌ره سه‌ر قه‌ناعه‌ت‌و ئیمانی خۆت‌و 2ڕكه‌عات نوێژی خۆت‌و 2هه‌زار دیناری حه‌ڵاڵی گیرفانی خۆت به‌سه‌ری بابی یه‌ك حیزب مه‌گۆڕه‌وه (بێ جیاوازی)..له قورئانی پیرۆزیشدا له‌دوو شوێن هاتووه: ((كُلُّ حِزْبٍ بِمَا ڵدَیْهِمْ فَڕحُونَ)) ألروم:32+ألمۆمنون:53، ((كُلُّ)) هه‌موو فرقه‌یه‌ك (بێ جیاوازی) شانازی به خۆیان‌و پڕۆگرام‌و ئه‌ندام‌و رێبازی خۆیان ده‌كه‌ن!\nله‌كۆتاییدا/ تكا له‌هه‌موولا ده‌كه‌م خوێنی خه‌ڵك‌و منداڵی خه‌ڵك مه‌ڕێژن‌و له‌پاشانیش مه‌یكه‌نه مه‌زادی راگه‌یاندنه‌كان.. هێشتا زامه‌كانمان ساڕێژ نه‌بووینه‌و میلله‌تی كورد توانای برین‌و زامی نوێ ی نه‌ماوه‌و به‌هه‌موولایه‌ك ده‌ڵێم: إتقواالله ((ۆاتَّقُواْ اللّهَ الَّژِێ إِڵیْهِ تُحْشَرُونَ))!.\nژماره‌ی سه‌ردان : 5108999


ژنێك له سلێمانی به ده‌فه‌كه‌یه‌وه ھاووڵاتییان بۆ پارشێو به‌خه‌به‌ر ده‌ھێنێت\n16/5/2019 - 14:52\nبه خه‌لیفه ناھی ناسراوه\nناھی عارف ژنێكی ته‌مه‌ن ٦٣ ساڵانی دانیشتووی گه‌ڕه‌كی كارێزه وشكی شاری سلێمانییه، ئه‌و ماوه‌ی سێ ساڵه له رێگه‌ی ده‌ف لێدانه‌وه شه‌وانه له ماڵ دێته ده‌ره‌وه و ده‌یه‌وێت له‌و رێگه‌یه‌وه دانیشتووانی گه‌ڕه‌كه‌كه‌ی بۆ پارشێو به‌خه‌به‌ر بھێنێته‌وه.\nناھی خێزانداره و له منداڵییه‌وه به رێبازی سۆفیگه‌ری سه‌رسام بووه به‌و ھۆیه‌شه‌وه له‌ناو خه‌ڵكدا به خه‌لیفه ناھی ناسراوه، ئه‌و ھاوشێوه‌ی سۆفییه‌كانی تر عاشقی ژه‌نینی ده‌فه كه زیاتر له زیكر و ته‌ھلیله‌كانیاندا ده‌یژه‌نن ، ئه‌و ده‌ڵێت له منداڵییه‌وه ھێنده شه‌یدای ده‌ف ژه‌نین بووه سه‌ره‌تا به سینی خۆی فێر كردووه و ئێستاش ده‌ف ژه‌نێكی باشه و له زیكر و ته‌ھلیله‌كاندا به‌شداری ده‌كات.\nشه‌وانه له كاتژمێر دووی شه‌و به‌كاتی ھه‌رێمی كوردستان خه‌لیفه ناھی به ده‌ف ژه‌نین و گوتنی سه‌ڵاواته‌وه له ماڵه‌كه‌ی خۆی دێته ده‌ره‌وه، وه‌ك خۆی ده‌ڵێت چه‌ندێك بتوانێت بۆ ماوه‌ی نیو كاتژمێر به‌و شێوه‌یه چه‌ند گه‌ڕه‌كێكی ده‌ورووبه‌ری خۆیان ده‌گه‌ڕێت و خه‌ڵكه‌كه به‌خه‌به‌ر ده‌ھێنێته‌وه.\nخه‌لیفه ناھی له باره‌ی كاره‌كه‌یه‌وه گوتی: "ماوه‌ی چه‌ند ساڵێكه ده‌ستم به ده‌ف ژه‌نین كردووه له كاتی پارشێوان له مانگی ره‌مه‌زاندا ، ئه‌وه‌ش حه‌ز و خولیایه‌كی خۆمه و به‌و كاره مێشكم ئاسووده ده‌بێت و ھه‌ست ده‌كه‌م كه كارێكی باش ده‌كه‌م و له‌لای خوداش ون نابێت".\nده‌ف ژه‌نین له كاتی پارشێواندا و چه‌ند رێگه‌یه‌كی تری به‌خه‌به‌رھێنانه‌وه‌ی ئه‌و كه‌سانه‌ی له مانگی ره‌مه‌زاندا به‌رۆژوو ده‌بن له كۆندا به‌كارھاتووه، به‌ڵام له‌م ساڵانه‌ی دوایدا و به ھۆی ته‌كنه‌لۆجیا و ھاتنی ئامێری نوێ ئه‌و جۆره رێگایانه باوی نه‌ماوه.\nكۆبوونه‌وه‌ى ئه‌مرۆی وه‌زاره‌تى دارایی و ئابوری بڕیاری تێدادرا\nحكومه‌تى هه‌رێم له‌باره‌ى فه‌رمانبه‌رانه‌وه بڕیارێكى ده‌ركرد\nدوو په‌رله‌مانتاری ئاكپارتی هێرشه‌كه‌ی ترابزۆن بۆ سه‌ر هاووڵاتی گه‌شتیاری هه‌رێمی كوردستان به كارێكی چه‌په‌ڵ ناوده‌به‌ن\nتوركیا.. به بیانووی هه‌ڵگرتنی ئاڵای كوردستان چه‌ند توركێكی ره‌گه‌زپه‌رست هێرش ده‌كه‌نه سه‌ر هاووڵاتییه‌كی هه‌رێمی كوردستان\nپله‌كانی گه‌رما به‌رزتر ده‌بنه‌وه\nبریتانیا به‌ڵێن ده‌دات كه به شێوه‌یه‌كی به‌هێز وه‌ڵامی ئێران ده‌ده‌نه‌وه\nكه‌شناسی هه‌رێم: پلەکانی گەرما به‌رز ده‌بنه‌وه\nدوای سوێند خواردنی سه‌رۆكی حكوومه‌ت چی روویدا؟\nره‌نگ بێت به‌م هه‌نگاوه (عادل مه‌هدی) زه‌بری گورچك بڕی دابێت له نه‌یاره‌كانی كه ده‌یانه‌وێت په‌یوه‌ندی هه‌رێم و به‌غدا به ئاقارێكی دیكه ببه‌ن\nبه‌هۆی خنكانی گه‌نجێكه‌وه 2 سه‌رپه‌رشتیاری مه‌له‌وانگه‌یه‌ك ده‌ستگیركران\nچه‌ند شه‌قامێكى سلێمانى داخرا


فڕۆكەیەكی سەربازی سوریا خرایە خوارەوە\nفڕۆكەیەكی سەربازی سوریا خرایە خوارەوە\nبه رواری داگرتن : 2017-12-27 14:42\nدیمه شق - ئۆپۆزسیۆنی سوریا فڕۆكەیەكی ڕژێمی بەشار ئەسەدی لە ڕۆژھەلاتی "حەما" خستە خوارەوە.\nنزیكەی 7ساڵە شەڕ بەردەوامی ھەیە لە سوریا لە دواین ھەواڵی سوریا خستە خوارەوەی فڕۆكەیەكی سەربازیە. لەڕاگەیەندراوێكدا ھاتوە فڕۆكەیەكی ڕژێمی بەشار ئەسەد خرایە خوارەوە لەلایەن "جەیشی حوڕ"ھەروەھا باس لە وەدەكرێت فڕۆكەوانەكە لەھەمان شون كوژرایە (İLKHA).\nبليته كان ،جەیش،سوریا،بەشار،ئەسەد،فڕۆكە،ڕژێم


هه‌واڵ - ڤیدۆ : هه‌ڵبژارده‌ی باسكه‌ی كچانی عێراق یاریه‌كی دۆستانه‌ی ئه‌نجام دا\nهه‌ڵبژارده‌ی باسكه‌ی كچانی عێراق یاریه‌كی دۆستانه‌ی ئه‌نجام دا\nبه‌مه‌به‌ستی دوا ئاماده‌كاریه‌كانی خۆی بۆ به‌شداری له پاڵه‌وانێتی باسكه‌ی ولاَتانی عه‌ره‌بی بۆ ئاستی كچان ، هه‌ڵبژارده‌ی باسكه‌ی عێراق دوا ئاماده‌كاریه‌كانی ده‌كات و یاریه‌كی دۆستانه‌ی له‌به‌رامبه‌ر كچانی باسكه‌ی یانه‌ی ئافرۆده‌یت ئه‌نجام دا .\nله‌و یاریه‌دا و له‌سه‌ره‌تاوه هه‌ردوو تیپ به ئاستێكی به‌رز بینران و هه‌وڵیان دا كۆنترۆڵی ئه‌نجامی یاریه‌كه بكه‌ن و سه‌رئه‌نجام كچانی هه‌ڵبژارده‌ی باسكه‌ی عێراق له‌و یاریه‌دا سه‌ركه‌وتنیان به‌ده‌ست هێنا .\nهه‌ڵبژارده‌ی باسكه‌ی كچانی عێراق له ولاَتی میسر و له شاری قاهیره به‌شداری له پاڵه‌وانێتی باسكه‌ی هه‌ڵبژارده عه‌ره‌بییه‌كان ده‌كات .\nڤیدیۆ.. به‌رشه‌لۆنه به‌رامبه‌ر ڤالێنسیا شكستی هێنا وجامی شای له‌ده‌ستدا\nڤیدیۆ.. لیڤه‌رپوڵ بووه پاڵه‌وانی چامپیۆنس لیگ


داعش هۆكاری پەلاماردانی شاری كۆبانێ ئاشكرا كرد – زاگرۆس پۆست\nماڵەوە / کوردستان / داعش هۆكاری پەلاماردانی شاری كۆبانێ ئاشكرا كرد\nداعش هۆكاری پەلاماردانی شاری كۆبانێ ئاشكرا كرد\nیه‌ك شه‌ممه 26 تشرینی یه‌كه‌م 2014\tکوردستان, هەواڵ 76 جار خوێنراوه‌ته‌وه\nئەندامێكی كەتبیە كوردستانییەكانی داعش، ئاشكرایدەكات شاری كۆبانێ گرنگییەكی گەورەی هەیە و لەبەر چەند هۆكارێك پەلاماری دەدەن.\nئەبوموسعەب كوردی ئەندامی كەتیبە كوردییەكانی ناو داعش، بەرۆژنامەی هاوڵاتی راگەیاندوە ژمارەیەكی زۆر “موجاهید” لە وڵاتانی دونیاوە هاتون بۆ “جیهادكردن” بەڵام ئێستا لە توركیە گیریان خواردوەو رێگەیان پێنادرێت بێنە سوریە.\nبە وتەی ئەبو موسعەب هۆكاری یەكەمی پەلاماردانی كۆبانێ ئەوەیە ئێستا رێگای هاتوچۆكردنیان لەرێگەی توركیەوە تەواو قورس‌و دژوارە ئەو وڵاتە رێگە بەو “موجاهیدانە” بدات بێنە نێو سوریەوە.\nئەبو موسعەب دەڵێت ئەگەر كۆبانێ بگرین بەئاسانی ئەو “موجاهیدانە” دەگەنە لامان.\nئاماژەی بەوەشكردوە جگە لەوەش نزیك بونەوەیان لەخاكی توركیە وادەكات فشاریان لەسەر ئانكارا زیاد بكات.\nئەمەش لەحاڵێكدایە كە كۆمەڵگای جیهانی بەرانبەر بە نەرمە لیقە بوونی توركیە بەرانبەر بە داعش و كەمتەرخەمی بەرانبەر بە پەلاماردانی كۆبانێ رەخنە لەو وڵاتە دەگرن.\nكۆبانێ زیاتر لە مانگێكە روبەروی پەلاماری چڕی چەكدارانی “داعش” بۆتەوە و تا ئێستاش شەڕڤانانی كورد بە تەنیا بەرگری دەكەن و پێدەچێ لە ماوەی رۆژانی رابردوو لە باشووری كوردستانەوە هێزێكی پێشمەرگە رەوانەی ئەو شارە بكرێ بۆ بەربەرەكانێ لەگەڵ چەكدارانی داعش.\nسێ شه‌ممه 6 ئه‌یلول 2016\t8,464


نەتەوە | 09:38:01 2018-06-24 | (2,458) جار خوێندراوەتەوە\nلیستی موچەی "شەھیدان و زیندانیانی سیاسی ھەرێم"، بەپێی رێنماییەکانی حکومەتی عیراق ئامادە دەکرێت، وتەبێژی وەزارەتی کاروباری شەھیدان و ئەنفالکراوانیش رایدەگەیەنێت: "لەچەند رۆژی داھاتوودا لیژنەی باڵا بڕیار لەسەر لیستی موچەو چوونی وەفدی ھەرێم بۆ بەغدا دەدات.\nفوئاد عوسمان، وتەبێژی وەزارەتی کاروباری شەھیدان و ئەنفالکراوان، رایگەیاند: بڕیارە رۆژی سێشەممە ٢٦/٦/٢٠١٨، لیژنەی باڵای گواستنەوەی موچەی شەھیدان و زیندانیانی سیاسی بۆ سەر حکومەتی عیراق، کۆبێتەوە بەمەبەستی راپەڕاندنی کارەکان.\nناوبراو وتیشی: "لەئێستادا لیژنەی فەرعی لیستی موچەی شەھیدان و زیندانیانی سیاسی، بەپێی ئەو موچەیەی لەھەرێم دەدرێت و بەگوێرەی ئەو رێنماییانەی لەبەغدا ھەیە، ئامادەکردووە، چاوەڕێین لیژنەی باڵای بڕیاری لەسەر بدات".\nفوئاد عوسمان له كۆتایی لێدوانه‌كه‌ی بۆ سایتی ئێس ئێن ئێن وتیشی: لەکۆبوونەوەکەدا لیژنەی باڵا بڕیار لەسەر چوونی وەفدی ھەرێم بۆ بەغدا دەدات، بەمەبەستی کۆبوونەوە لەگەڵ دەزگای شەھیدان و زیندانیانی سیاسی عیراق.


چه‌ند ئامۆژگاریه‌ك بۆ ئه‌وه‌ی به‌ته‌واوی له ئاڵوده‌بوونی مۆبایل ڕزگارت ببێ - Yeane.Org ماڵپەری یانی\nبێگومان ته‌كنه‌لۆجیا ڕۆژ به ڕۆژ ڕووی له زیاد بونه‌وه و مرۆڤیش به شێوه‌یه‌كی زۆر به‌رفراوان كارلێكی له‌گه‌ڵ كردووه ، هه‌روه‌ها بواره‌كانی گه‌یاندن و تۆڕه‌كۆمه‌ڵایه‌تیه‌كانیش له نێوان كه‌سه‌كان به‌هه‌مان شیوه به شێویه‌كی خێرا له نێوان كه‌سه‌كان بڵاو بۆته‌وه . هه‌روه‌ها ژماره‌یه‌كی زۆر له خه‌لكی به جۆرێكی ئه‌وها له‌گه‌ڵ بواره‌كانی ته‌كنه‌لۆجیاو به تایبه‌تی مۆبایل ئاڵووده بوونه به شێوه‌یه‌ك كه ئه‌گه‌ر ڕۆژێك یاخوت بۆ ساتێك به‌كاری نه‌هێنن ئه‌وا تووشی دڵه‌ڕاوكێ و توڕه بوون دێن . به‌ڵام له خواره‌وه هه‌ندێ له‌و ئامۆژگاریانه ده‌خه‌ینه ڕوو بۆ ئه‌و كه‌سانه‌ی توشی ئاڵوده‌بوونی مۆبایل بونه‌و ده‌یانه‌وێ له مه‌ترسیه‌كانی خۆیان بپارێزن : . زۆر پشتت به مۆبایله‌كه‌ت مه‌به‌سته ، كه‌م به‌كار بێنه . . بڕیارێكی ته‌واو و درووست بده كه ئه‌ویش وه‌ستانی ئاڵوده‌بونی مۆبایله . . پێویسته واز له به‌رنامه و تۆڕه كۆمه‌ڵایه‌تیه‌كانی ناو مۆبایل بهێنی . . هه‌مو نیو كاتژمێر جاریك بۆ ماوه‌ی دوو ده‌قیقه ده‌ست له مۆبایله‌كه‌ت بده . وه پاش ته‌واو بوونی دوو ده‌قیقه‌كه ڕاسته‌وخۆ وازی لێ بێنه ….ئه‌مه بۆ ماوه‌یه‌ك تاقی بكه‌ره‌وه . ئینجا هێواش هێواز هه‌ست ده‌كه‌ی وازت له مۆبایله‌كه‌ت هێناوه . . شوینیكی تایبه‌ت بۆ دانیشتن له‌گه‌ڵ خێزان و ئه‌ندامه‌كانی ماڵه‌وه دابنێ ، بێ ئه‌وه‌ی بیر له مۆبایله‌كه‌ت بكه‌یته‌وه . . هه‌واڵی كه‌م به‌كارهێنانی مۆبایل به هاوڕێ و ماڵه‌وه‌تان بگه‌یه‌نه . . له‌كاتی به‌تاڵی كات هه‌بوون ، له‌گه‌ڵ خێزان و هاوڕێكانت دابنیشه له جیاتی به‌كار هێنانی مۆبایله‌كه‌ت . . هه‌وڵ بده بێ ده‌نگ بیت و ئارام بیت ، له جیاتی ئه‌وه‌ی قسه بكه‌یت به مۆبایل . . ئه‌گه‌ر ویستت بزانی كاتژمێر چه‌ده ، ئه‌وا سه‌یری كاتژمێری ده‌ستت یان سه‌ر دیوار بكه . . كاتێ كه‌له‌گه‌ڵ هاوڕێكانت داده‌نیشی ، به یه‌كێك له هاوڕێكانت بڵێ كه هه‌موو مۆبایله‌كان كۆبكاته‌وه له شوێنێك بۆ ئه‌وه‌ی كه‌س نه‌توانێ به‌كاری بێنێ .\nزانیارییه‌کی ده‌گمه‌ن و نه‌بیستراو …\nزیانی ھێدفۆن بۆ گوێ و بیستن


مەترسی رێککەوتنی تورکیا-لیبیا بۆسەر کورد!\nهونه‌ر تۆفیق 12/01/2020 575 جار خوێنراوەتەوە\nتورکیا و حکومەتی هاوپەیمانی نیشتمانی لیبیا ، یاداشتێکی لێکتێگەیشتنیان مۆرکرد سەبارەت بە هاوکاری سەربازی و دیاریکردنی سنووری دەریایی لەنێوانیاندا . ناڕەزایەتی توندی میسر ، ئیتالیا ، یۆنان ، قوبرس لێکەوتەوە . هەروەها یەکێتی ئەوروپا ، ڕوسیا ، ئەمریکا ، سعودیە ، ئیمارات بە هەنگاوێکی مەترسیداری تورکی حسابیان کرد . جارێکی تر پرسی رێکەوتنی لۆزانی ١٩٢٣ ی وروژاندەوە . بۆیە لە کورت مەودادا ئەو رێککەوتنەی تورکیا - لیبیا کاریگەری دەبێت لەسەر نیشتمانی کورد.\nچی لە لیبیا دەگوزەرێت؟\nلە واقیعدا دەوڵەتی لیبیا لەپاش خستنی جەماهیریەکەی قەزافیەوە دابەشبووە بەسەر دوو حکومەتدا . لە رۆژهەڵاتەوە هێزەکانی بەرەی جەنڕال حەفتەر حوکمداری دەکەن ، میسر ، روسیا ، سعودیە ، ئیمارات پشتیوانی لێدەکەن . لە خۆرئاواشە وە ، ترابلوسی پایتەخت حکومەتی هاوپەیمانی نیشتمانی بە پشتیوانی ئیخوانی موسلمینی جیهانی و تورکیا و قەتەر ناوچەکەیان بەڕێوەدەبەن. هیچکام لەو دوو حکومەتە بە هەڵبژاردن دەستەڵاتیان نەگرتۆتە دەست . تەرابلوس شەرعیەتی لە ڕێکەوتنی سیاسی بە نێوەندگیری نەتەوەیەکگرتووەکان وەرگرتووە . حکومەتەکەی حەفتەریش لە شۆرشی لیبیاوە شەرعیەت بەخۆی دەدات . لەو نێوەندەدا دەیان گروپی چەکداری توندڕەو لەجەنگی دژ بەیەکدان.\nسوپای بیانی لە لیبیا!\nبۆ خستنی قەزافی دەیان وڵات بەشداری ڕاستەوخۆی کرد بە هێزی ئاسمانی و زەمینی . لەوانە قەتەر ، فەرەنسا ، ئەمریکا ، بەریتانیا ، ئیتالیا . روسەکان لەو کاتەدا کشانەوە ، وڵاتەکەیان بۆ شۆرشگێرەکان بەجێهێشت . بەڵام لەپاش ئەزموونی سوریاوە ، روسیا لەگەڕانەوەدایە بۆ لیبیا . هێزەکانی گروپی ڤاگنەر کە هێزێکی تۆکمەی شارەزاو تایبەتی نافەرمی روسین لە لیبیادا رۆڵی سەربازی گرنگ دەگێڕن.\nهاوپەیمانی روسیا - تورکیا ، لە لیبیادا لەوپەڕی ناکۆکیدایە . روسیای لایەنگری حەفتەر ، ناڕازیە لە پشتیوانی تورکیا بۆ تەرابلوس . روسیا جگە لە ئامانجی ستراتیژی سەربازی و بەرگری لە دەریای ناوەڕاستدا ، چاوی لە سەرچاوەکانی وزەیە ( نەوت و غاز) لەو وڵاتەدا . گەڕانەوەی روسیا بۆ پێگە ئابووریەکەی لە لیبیادا بایی دەیان ملیارد دۆلار داهاتی ساڵانەیە بۆ مۆسکۆ . هەروەها سعودی و میسریەکان دژ بە حکومەتێکی ئیخوانین بە پشتیوانی ئەردۆغان ، لیبیا بگرێتە دەست . ئەمریکیەکان بە گومانەوە لە پەیوەندی دۆستەکەیان حەفتەر دەڕوانن لەگەڵ روسیادا.\nڕێکەوتنەکەی تورکیا و لیبیا !\nتورکیا لە زمانی ئەردۆغانەوە نایشارێتەوە کە لەهەوڵی پێداچوونەوە یان هەڵوشاندنەوەی ڕێکەوتنی لۆزانی ١٩٢٣ دان . پرۆژەکەی ئەردۆغان بۆ ساڵی ٢٠٢٣ باس لە بوژاندنەوەی سیاسی و ئابووری تورکیا دەکات لەیادی ١٠٠ ساڵەی لۆزاندا . جاڕی ئەوە دەدەن کە لەپاش ١٠٠ ساڵ لەو رێكکەوتنە ، چیدی هەڵدەوەشێتەوە و تورکیا ئازاد دەکات سەروەری دەریایی و زەمینی بەسەر خاکە پچڕێنراوەکانی عوسمانیدا وەربگرێتەوە ، توانای وەگرتنی باج لە کەشتیەکانی گوزەرکار بە کەناڵی بۆسفۆردا بگەڕێتەوە بۆ تورکیا کە لۆزان فەرزی کردووە بەسەر تورکیادا نابێت باج لە هاتوچۆی کەشتیەکان وەربگرێت . هەروەها مافی گەڕان بداتەوە بە تورکیا لە دەریای ناوەڕاستدا نەوت و غاز دەربهێنێت.\nلە باکووری سوریا ( رۆژئاڤا ) یەکەم هەنگاوی شکاندنی لۆزان لەلایەن تورکیاوە نراوە . ناوچەکانی عەفرین ، سەریکانی ، تەل ئەبیەز ، ئیدلبی لە سوریا دابڕیووە . بەپێ ی ئەو ڕێکەوتنەی لەگەڵ تەرابلوسی لیبیشدا ، مەرجەکانی لۆزان لە دەریادا دەشکێنێت کە نزیکەی شەش هەزار دورگەی یۆنانی دەگرێتەوە لە نزیک کەنارەکانی تورکیادا . هەروەها مافی قوبرسی یۆنانی لە سوودی ئابووری دەریایی پێشێل دەکات بەپێ ی ئەم رێککەوتنە نوێ یە . لەهەمان کاتدا بەشێک لەمافی میسر و دورگەی کریتی یۆنانی زەوت دەکات کە ئەو سنوورە دەریاییە دەوڵەمەندە بە غازی سروشتی ، تورکیا لەو رێکەوتنەوە مافی داگیرکردنی بۆخۆی دەگەڕێنێتەوە.\nکاریگەری لەسەر کورد!\nتورکیا لەڕێگەی ئامادەکاریەکانی بۆ ساڵی ٢٠٢٣ پرۆژەی سەروەری ( وەک ئەردۆغان ناوی ناوە ) دوو هەنگاوی سەرچڵانەی ناوە لە دەریای ناوەڕاست و باکووری سوریادا. ئەگەر ئەو رێکەوتنەی لیبیا - تورکیا لەناو کۆمەڵگەی نێودەوڵەتیدا تێپەربێت و بێدەنگی لەو هەنگاوانەی ئەردۆغان بکرێت . لە یادی ١٠٠ ساڵەی لۆزاندا ، ئەو رێگەیەش بەخۆی دەدات پابەندنەبوونی تورکیا بە هەر ١٤٧ خاڵەکەی ڕێکەوتنی لۆزانی ١٩٢٣ ەوە ڕابگەیەنێت و هێرشیش بکاتە سەر هەرێمی کوردستان کەلە ئێستادا چەندین بنکەی سەربازی تیادا هەیه، بەناوی گەڕاندنەوەی سەروەری خاکی تورکیا (عوسمانیەکان)ەوە هەرێمی کوردستانیش داگیردەکات.


جگەرە کێشان لە هەرێم زیادیکردووە\n171 جار بینراوە 28/5/2016 12:27 AM\nبە پێی ئامارەکان ساڵ بە ساڵ رێژەی جگەرە کێشان لە کوردستان بەرز دەبێتەوە، بەشێوەیەک ساڵی 2006 ئەو رێژەیە 13% بووە و ساڵی 2013 ئەو رێژەیە بۆ 18% بەرز بووەتەوە و ئێستاش گەیشتووەتە 23% کە ئەوەش زەنگێکی مەترسیدارە .\nوەزارەتی تەندروستی هەرێمی کوردستانیش لەگەڵ ئەوەی هۆشداریی بەرزبوونەوەی ئاستی جگەرەکێشان لە هەرێمی کوردستان دەدات دەشڵێت: "لە هەندێک ناوچە جگەرەکێشان سەدا 60ی تێپەڕاندووە، بە تایبەتی لە نێو نەوجەواناندا".\nد. سامر حلفی، سەرۆکی پرۆگرامی بەرەنگاربوونەوەی جگەرەکێشان لە رێکخراوی تەندروستی جیهانی رایگەیاندووە: "وەک ئێمە دەزانین لەساڵی 2013 دا62% ی هۆکاری گیان لەدەستدانی عێراقییەکان بەهۆی نەخۆشییە مەترسیدارە ناسراوەکانی وەک دڵ و شادەمار و شەکرە و شێرپەنجەوە بووە ، کە جگەرەکێشان خاڵی هاوبەشی سەرجەم ئەو چوار نەخۆشیەیە".\nوەزارەتی تەندروستی حکومەتی هەرێمیش هۆشداری بەرزبوونەوەی ئاستی جگەرەکێشان لە هەرێمی کوردستان دەدات بەجۆرێک لە هەندێک ناوچە %60ی تێپەڕاندووە ،بە تایبەتی لە نێو منداڵان و نەوجەوانان .


تێگەی دەسەڵات‌و "دێوەزمەی دەسەڵات" لەتێڕوانینی مێژووناسی ئەڵمان (گێرهارد ڕیتەر)دا "1"\nکاتێک باس لە تێگەی دەسەڵات دەکەین، گەلێک پڕۆسە و ڕووداوی مێژوو لەبەر دەمماندا زیندوو دەبنەوە، ئاخر بوونی دەسەڵات دووجمکەییە، کە تەواو دژەجەمسەر و ناکۆکی لەخۆگرن، ئەم دوو جمکە لە هەموو سەردەمەکانی مێژودا بەرانبەریەک وەستاونەتەوە، دووانەیەکی پەڕەدۆکس، کە تاکو ئەم ڕۆژگارەش لە ئاستی سیاسەتی جیهاندا سەقامگیرە. لێحاڵیبوونی ئەم تێگەیەش بەستراوە بەو ناکۆکیە دووفاقیلەخۆگرەوە کە لە هەناویدا جێگیرە. دەسەڵات تواناکانی گرووپێکە، کە دەتوانن کاریگەری لەسەر هزر و ڕەفتاری تاکەکانی کۆمەڵگەیەک بنوێنن، ئەوە بە چەشنێک کە ئیدی تاکەکانی کۆمەڵگە ڕوانگە و داخوازییەکانی خۆیان بە داخوازییەکانی ئەوان (دەسەڵاتداران) بگونجێنن. کاتێک باس لە واژەی دەسەڵات دەکرێت، هەمیشە بیرو ئەندێشەمان بەلای پێکهاتەی دەوڵەت، مۆنۆپۆلکردنی دەسەڵات لەلایەن گروپێک یان دەوڵەتێک، وێرانکاری، کوشتار و جەنگەکان، تٶڵەسەندنەوە، بەکارهێنانی زەبورزەنگ، بەزاندن و گەلێک پێکهاتەی تردا ڕادەکێشرێت. واژەی دەسەڵات پڕ کێشەو دژجەمسەرە، دووفاقییە و هەندێجار چەندڕوویەکی لە خۆگرتووە. گێرهارد ڕیتەر بەشێکی ئەم دووفاقییەتیەی دەسەڵات بە "دێوەزمەی دەسەڵات" ناوزەد دەکات. دێوەزمەیەتیەکەی لەوەدا نیە، کە تەواوی لایەنە باشەکانی دەسەڵات بە نێگەتیڤ بنرخێندرێت، بەڵکو گرفتی ئەم دووفاقێتییە لەوەدایە کە فرەمانا، نادیار و تەواو ترسێنەرە. ئەم خەسڵەتانە هەمویان لە ناوەڕۆکی دەسەڵاتدا بوونیادیان هەیە. دەسەڵات بەواتای مەفتونی و خولیای خواستێک، کە گەر نەبێت، ئەوسا ناکرێت هێزێکی گەورە ڕێکبخرێت یان ئەنجام بدرێت، هەمانکات ترسناکئامێز و هێزگەلێکی وێرانکار (کاولکار) لەخۆدەگرێت.2\nڕیتەر باس لە ماکیاڤیلی4 و تیۆری ماکیاڤیلیزم دەکات و بە نموونەی ستوونی شەڕانخوازانی دادەنێت. هاوکات ڕیتەر دەڵێت ماکیاڤیلی هەر زۆر پێشوەخت دەرکی بە دێوەزمەی دەسەڵات کردووە و دۆزینەوەی نوێی بەرامبەر تیۆریەکانی سەدەی ناوەڕاست دەربارەی دەسەڵات خوڵقاندووە، ئاخر تاکو سەردەمی ئەنتیکەش دەرک بەو دووفاقییەی دەسەڵاتی نەکرابوو. تەنانەت یۆنانی کۆنیش دەسەڵاتیان بە شێوەیەکی نێگەتیڤ نەدەنرخاند. (ڕەنگە تیۆریە هومانیستەکانی "پلاتۆن" دەربارەی دەسەڵات و دەوڵەت جیاوازییەکی بنەڕەتی لەگەڵ تیۆریەکانی یۆنانی کۆندا هەبێت، کە لە چوارچێوەی ئەم نووسینە دەردەچێت).\nلە ڕاستیدا دووستونێتی، کە پێکهاتەی دووفاقیێتیی دەسەڵاتە، ترسناکێتی لە ناوەڕۆکی ئەم واژەیەدا پێکدەهێنێت و ئەم تێگەیەش بەرەو کۆمپلێکسێکی (گرێیەکی) مێژووییمان دەبات. دەوڵەت، کە خاوەنی دەسەڵاتە، دەبێت لە ستونێکەوە پارێزەری یاسا و مافی تاکەکانی کۆمەڵگە دابینبکات، وەک مافی دینداری، پارێزەری سوونەتگەرایی کەلتور، دابینکردنی ئابووری و بژێوی و هاوئاهەنگی هاووڵاتیانی بێت، بەڵام ستوونی دووەمی دەسەڵات، کە ڕیتەر بە دێوەزمەی دەسەڵاتی ناوزەد دەکات، مەهیشە ماسکی نێوچاوانی تووڕداوە و لە بری ئەقڵانیەت/ئاوەزمەندی شەڕانگیز و بەزەبروزەنگ بووە و بە ئاڕاستەی شەڕخوازیدا پەلی هاویشتووە. دەوڵەت گەر لە ناوەڕۆکدا پارێزەری بەها کۆمەڵایەتی و سوونەتگەرایی و یاسا و ماف بێت، دەبێت لە پەروەردەی هاووڵاتیاندا مافەکانی مرۆڤ و دادپەروەری بۆ تاکەکانی کۆمەڵگەکەی دابینبکات. کاتێک ڕیتەر باس لە دێوەزمەی دەسەڵات دەکات، بەتایبەتی ڕەخنە لە دەڤەری ئەوروپا و ئەوروپییەکان دەگرێت، بە بەرزترین ئاستی خۆپەرستی و کیشوەرپەرستی دەیانچوێنێت. "مرۆڤایەتی ئەوروپا لە هەموو سات و سەردەمەکاندا خولیا و مەفتونی دەسەڵات بووە، کە ئەویش بەشێک بووە لەو هۆشدارییە ترسنهێنەرلەخۆگر و دووفاقەئاساو چەتوونیەی دەسەڵات "5\nڕیتەر لەو باوەڕەدایە، کە ئەوەی دەوڵەت لە بارودۆخی ئاساییدا دەیکات، توندوتیژی نیە، بەڵکو مرۆڤ خۆی وەک بوونەوەرێکی کۆمەڵایەتی خۆشهاوەڵی (ئاسانکاری) بۆ ئەو پەروەردەیە دەکات، بۆ ئەوەی مەبەستەکانی بەشێوەیەکی کۆلێکتیڤ بەئەنجام بگەیەنێت. ڕیتەر وێڵی چارەسەرێکە بۆ ئەو ''دێوەزمە سیاسییە'' کە لە تەواوی هۆشداری مرۆڤی ئەوروپیدا کنەی کردووە. ئەو دەڵێت: ئێمە پێویستیمان بە تیۆرییەکی دەسەڵاتە، کە لە بەرانبەرییەکی ناکۆکدا بە ڕووی بنەڕەتە سەرەکییەکانی هزری میکاڤیلیزم، ئێڕاسیزم (ئێڕاسمی نۆترەدام، هومانستی سەدەکانی ڕێنیسانس)، کیشوەرگەری و دوورگەگەریدا بوەستێتەوە و لێیان تێپەڕبکات. بۆ ئەم مەبەستەش دەبێت هەردوو ستونەکەی دەسەڵات (یان دەسەڵاتی سیاسی) بەشێوەیەکی تەریب و هاوماف هاوسەنگ (بالانس) بدەین، واتە کۆمەڵگەی مرۆڤایەتی لە درێژەپێدانی سیستەمێکی نیزاملەخۆگر و مافپارێزراو، هاوکات پێداویستەکانی دەوڵەت لە گەشەی خۆیدا بۆ هێنانەدی "وزەی جەنگاوەرانەی لە دیسپلینکردنی هێزەکاندا" پەرەپێبدات و لەبەرچاوبگیرێت، ئاخر بەبێ بوونی ئەم فاکتەرانە دەوڵەت ناتوانێت خۆی لە بوارەکانی دەستڕۆیی (ئاوتۆریتی) فەرمیدا بسەلمێنێت. ڕیتەر جەخت لەسەر ئەوە دەکاتەوە، کە مرۆڤایەتی نابێت بڕیار بۆ ستونێکی ئەم دووفاقەیە وەک ئەڵتەرناتیڤێک بدات، بەڵکو لەو ڕوانگەی چاودێرییە مێژووییەوە تێبڕوانین، کە دەسەڵات تەنیا بە هاڕمۆنی و دادپەروەرانە جێگیر (سەقامگیر) ناکرێت، چونکە هاوتا تەنگژەی نیزامی/سیستەمی جیهانێک لەئارادایە، کە ئیدی دێوەزمەی دەسەڵات پرنسیپەکانی مۆڕاڵ و هاوکات لاوازکردنی سووننەتگەرایی چاکخوازی پێشێل دەکات و مرۆڤایەتی دەهاوێتە تەنگژەیەکی ترەوە. هونەری بەڕێوەبردنی دەسەڵات ئەم هاوسەنگییەیە، کە ڕیتەر وەک مێژووناسێکی هۆشدار بە زەنگێکی بەرز ئاڕاستەی گەلانی ئەوروپا و جیهانی دەکات. ئەو زۆر بە سەلیقەت (بەووردی) لە کاولکاریەکانی جەنگە جیهانیەکانی ڕوانیوە، ڕەخنەگر و دژبەری سەرسەختی ڕژێمە دیکتاتۆریەکانی وەک ڕژێمی هیتلەر بووە. ئەو هۆشداری دەداتە فەرمانبەرانی دەسەڵاتی جیهان لەمەر ئەم کێشەیە.\nئەو پێیوایە، کە هیچ پێکهاتەیەکی سیاسی ناتوانێت بوونی خۆی بسەلمێنێت، گەر بەها مرۆڤی و سوونەتگەراییەکان بەلاوە نەنێت 8. ئەو کەسەی ئەوداڵی ئاشتی، یاسا و داخوازی سیستەمێکی نیزامیە، گەرەکە لە پێش هەموو چشتێکدا پێکدادان و کێشەکانی ئەم سەر زەوییە بەلاوەبنێت. ئەو کەسەی بە زەبری چەک بۆ دەسەڵات بەرەنگار دەبێتەوە، بێباک و کاولکار و لەناوبەرە 9. هەر لەم ڕوانگەیەوە ڕیتەر پێیوایە، کە دەسەڵاتێکی نیزامی مافپەروەر ناتوانێت پنتێکی هاوبەش (کۆلێکتیڤ) لەنێوان مرۆڤەکاندا سەقامگیر بکات، گەر شەڕخوازی و هێرشکاری بەلاوە نەنێت و مۆڕاڵێتیی هاووڵاتیبوون سەرپشک نەکات. هەر ئەمەشە ئاراملێبڕ و هەژێندەرە، هاوکات فریودەر و جەوهەری پڕئاڵۆزی و نهێنیلەخۆگرەکانی سیاسەتمان بۆ ڕووندەکاتەوە، لێ ئەو دەسەڵاتەی لە سیاسەتدا جێگیرە، دوو-واتا لەخۆگر و ناڕاستەوخۆیە. لەم ڕوانگەیەوە ناکرێت مەرجەکانی سەقامگیرکردنی سیاسەت بە ستوونە جەنگاوەرییەکەی دەسەڵاتەوە ببەستین، بەڵکو ئەرکی دەوڵەتە، وەک پێکهاتەیەکی دەسەڵاتدار، داخوازیی و دەربڕینە بنچینەیی و بونییەکانی هاووڵاتیانی بهێنێتەدی، زۆرترین توانا و خۆئامادەبوون دەرببڕێت. بەلای ڕیتەرەوە زۆر گرنگە هاوسەنگی ئەو دوو ستونە بپارێزرێت، دەسەڵات هەبوون و خواستی خۆی بەرانبەر پێکهاتە کۆمەڵایەتی و سیاسیەکانی تر دەرببڕێت و بوونی خۆی بسەلمێنێت. تاکو هەردوو ستوونی دەسەڵات هاوسەنگتر بێت، کەمتر پێویستی بە بەرەنگاربوونەوەی جەنگاوەرانە دەبێت، دەتوانرێت ئەمە بە "هاوسەنگی لەسەر دووستوونی دەسەڵات" ناوزەدبکەین. ئەرکەکانی دەوڵەتە، کە لە هۆشیاری خۆیدا کلتورێکی مرۆڤدۆستانە دابینبکات، زەبر نەبێتە مێتۆدێک بۆ سیستەمی-بەکارهێنان لە دەسەڵاتدا، پێچەوانەی ئەمەش ڕیتەر ناوی دەنێت "زەبرێک، کە ڕێکخراوی پڕئاسایشی کۆمەڵایەتی مسۆگەربکات"10. ئەم پڕاکتیکە هەر لە ناوەخنی فەلسەفەی دەوڵەت لە ئەنتیکەی کۆندا لەبەرچاو ناگیرێت، بەڵکو بەشێکە لە ڕەگەما (Erbgut) هۆشدارییەکانی مرۆڤایەتی. تەنانەت پلاتۆنیش خوازیاری دەوڵەتێکی بەرگریلەخۆگر بووە، بە مەرجی ئەوەی دەسەڵاتدارانی لە فەیلەسوفەکان پێکهاتبێت.\nکتێبی "دێوەزمەی دەسەڵات" لە ساڵی 1940دا لەلایەن گێرهارد ڕیتەرەوە بەناوی "دەوڵەتی دەسەڵات و ئوتۆپیا"وە (Machtstaat und Utopie) وەک پێشنووسێک و لە پاشاندا بەم ناوەی ئێستایەوە لە ساڵی 1947 دا جارێکیتر لەچاپدراوەتەوە. ئوتۆپی لێرەدا وەکو خواستێکی وێنەئاسا بۆ پاشەڕۆژێک، کە هاوکات پڕفەنتازیا و فۆڕمێکە لە ژیانی بەختەوەری. ئەم بەرهەمە ڕەخنەیەکی پێشبینا و ئاڵۆز بووە لە هزری تیۆری دەوڵەتی ڕژێمی ناسیۆنال-سۆسیالستی هێتلەر. ڕیتەر تیۆری دامەزراوەی دەوڵەت لە نێوان ماکیاڤیلی و تۆماس مۆرۆسدا دەنێتە سەر هاوکێشەی مێژوو، دوو تیۆری و دوو سیستەمی بیرکردنەوە، کە وەک دوو پەڕەدۆکسی مێژوویی بەرانبەر یەکتر وەستاونەتەوە. لەسەر ئەم بنەمایە ڕیتەر تیۆریەکەی خۆی دادەڕژێتەوە و لە فۆڕمێکی زانستی مێژووییدا پەیوەندیەکانی نێوان دەسەڵات و مۆڕاڵ دەستنیشاندەکات، بە ئاڕاستەی ئەو ستوونە شەڕخوازانەی دەسەڵات، کە ئەو ناویان دەنێت ستوونەکانی ماکیاڤیلی و کیشوەری و دوورگەگەرایی.\nنیکۆل دی بێرناردۆ دای ماکیاڤیلی لە 03.05.1469 دا لە فلۆرێنس/ئیتاڵیا لەدایکبووە و لە 21.06.1527 دا هەر لەوێ کۆچی دووایی کردووە. فەیلەسوف و سیاسی و دیپلۆمات و نووسەر و شاعیر بوو. ناوبانگی ماکیاڤیلی بە نووسینی کتێبی "میر" بووە، کە یەکێکە لە بایەخدارترین و گرنگترین کتێبی فەلسەفەی دەوڵەت لە سەردەمی نوێدا. تێگەی ماکیاڤیلیزم زۆرجار بەکاردەهێنرێت لەبری هەڵسوکەوتێکی ناپەسەند، ئاخر تێزەکانی ئەو لەمەر دەسەڵات و دەوڵەت دابڕاون لە مۆڕاڵ و سوونەتگەرایی، لێ ئەو دەسەڵات و ئاسودەیی دەسەڵاتداران بە دوامەبەست دەنرخێنێت. لای ماکیاڤیلی سیاسەت و مۆڕاڵ لەیەکتر جیادەبنەوە و نابێ پێکیانەوە ببەستین. هەر لەبەر ئەوەشە ناوی ماکیاڤیلی گەلێجار پەیوەند کراوە بە دەسەڵاتی سیاسی بێدەربەست، کە هەموو جۆرە مێتۆدێک/ڕێگایەک بۆ ڕووتاندنەوە و چەوساندنەوە بەکاردێنێت. ئەو هەر پێشوەخت لە کرۆکی دەسەڵاتی سیاسی تێگەیشتبوو، کە ململانێیەکە لە نێوان بەرژەوەندی (ئینترێسە) و چینە کۆمەڵایەتیەکاندا. بە بڕوای فۆکە ڕانهارد ماکیاڤیلی یەکەم کەس بووە، کە بنچینە سەرەکیەکانی دەوڵەت و بەدەستهێنانی دەسەڵاتی سیاسی دەرککردووە. بۆ خۆسەلماندن و خاوەندەسەڵاتداری، کە تێیدا بنچینە سەرەکییەکانی دەوڵەت دێتە ئەنجام، دەکرێت مۆڕاڵە سووننەتگەرییەکان پشتگوێ بخرێت، واتە دەوڵەت یان سیاسەت لە مۆڕاڵ جیابکرێتەوە، گەرنا دەوڵەت سەرەونگووم دەبێت. هەمان سەرچاوە، لاپەڕە 197.\nتۆماس مۆڕۆس لە 07.02.1478 دا لە شاری لەندەن لەدایکبووە و هەر لەوێ لە 06.07.1535 سزای لەسێدارەدانی دراوە، کە ئەو کاتە تەمەنی 57 ساڵ بووە. لە سەردەمی حوکمڕانی هاینریشی هەشتدا فەرمانبەری دەوڵەت بووە و نووسەری هومانیستی سەردەمی ڕێنیسانس بووە. لە کەنیسەدا بە کەسێکی نوورانی و موقەدەس ناوزەدکراوە. سەرنج و تێبینیەکانی دژی دەسەڵاتدارانی ئەو سەردەمە توشی گەلەک گیروگرفتی کردووە. لە ساڵی 1516 دا کتێبی "یۆتۆپی" نووسیوە. بەهۆی ناکۆکیەکانی لەگەڵ فەرمانڕەوایی هانریشی هەشتدا، دادگای ئەو کاتە سزای لەسێدارەدانی ئەوی داوە.\n10. هەمان سەرچاوە، لاپەڕە 201.\n1 سەردانێک بۆ وڵاتی کوردان لە ساڵی 2015


له پێنج ساڵی داهاتوودا پێوه‌ندییه‌كانی فڕه‌نسا و كوردستان زۆر به‌هێزتر ده‌بن\n:: AM:11:56:25/04/2022 \nعه‌لی دۆڵه‌مه‌ری نوێنه‌ری حكوومه‌تی هه‌رێمی كوردستان له فڕه‌نسا، له چاوپێكه‌وتنێكدا له‌گه‌ڵ "وشه" باس له هۆكاره‌كانی سه‌ركه‌وتنی ئیمانوێل ماكرۆن بۆ سه‌رۆكی فڕه‌نسا و پێوه‌ندییه ئابووری، سیاسی، دیپلۆماسی، كۆمه‌ڵایه‌تی، زانستی و ئه‌كادیمییه‌كانی نێوان كوردستان و فڕه‌نسا ده‌كات و پێی وایه، له پێنج ساڵی داهاتوودا پێوه‌ندییه‌كان زۆر پته‌وتر و به‌هێزتر ده‌بن. پێشبینیش ده‌كات ماكرۆن جارێكی تر سه‌ردانی هه‌ولێر بكاته‌وه.\nبۆچی سه‌ركردایه‌تی سیاسیی كوردستان خۆشحاڵ بوون به سه‌ركه‌وتنی ئیمانوێل ماكرۆن؟\nله‌به‌ر چه‌ند خاڵێك، سه‌رۆك ماكرۆن له ساڵی 2017 چه‌ند مانگێك بوو سه‌رۆكی فڕه‌نسا بوو، توانی ئابڵۆقه‌ی سیاسی و دیپلۆماسی و ئابووریی له‌سه‌ر هه‌رێمی كوردستان تێكبشكێنێت دوای بانگهێشتكردنی شاندێكی كوردستان بۆ فڕه‌نسا. ئه‌وه‌ش وایكرد جارێكی تر كوردستان بگه‌ڕێته‌وه گۆڕه‌پانی نێوده‌وڵه‌تی و بتوانێت په‌ره به پێوه‌ندییه نێوده‌وڵه‌تییه‌كانی خۆی بدات، ئه‌وه زۆر گرنگ بوو بۆ كورد، ماكرۆن وه‌ك سه‌ركرده‌یه‌كی گه‌نج ئه‌وه بۆ كوردستان بكات و نه‌یه‌ڵێت قه‌واره‌ی كوردستان تووشی كێشه ببێت و په‌راوێز بخرێت.\nجگه له‌مه ماكرۆن پێوه‌ندییه‌كی زۆر دۆستانه‌ی هه‌یه له‌گه‌ڵ سه‌ركردایه‌تی سیاسیی كوردستان، به‌تایبه‌تی له‌گه‌ڵ نێچیرڤان بارزانی سه‌رۆكی هه‌رێم و مه‌سروور سه‌رۆكی حكوومه‌ت، ئه‌وه‌ش پێمان ده‌ڵێ پێوه‌ندییه‌كان به‌هێزن. سه‌رۆك ماكرۆن پێوه‌ندیی به‌هێزی هه‌یه له‌گه‌ڵ ڕۆژهه‌ڵاتی ناوه‌ڕاست و ده‌یه‌وێ ڕۆژهه‌ڵاتی ناوه‌ڕاست بۆ ئاسایش و سه‌قامگیری بگه‌ڕێته‌وه، ئه‌و ئاسایش و سه‌قامگیره‌ش بێ كوردستان مه‌حاڵه، كوردستان توانی ڕۆڵی به‌رچاوی هه‌بێت له تێكشكاندنی داعش، داعش له عێراق و سووریادا كۆتایی نه‌هاتووه، بۆیه پێویستیان به هه‌رێمی كوردستان هه‌یه.\nئه‌گه‌ر خوانه‌خواسته ماری لۆپێن ڕكابه‌ره‌كه‌ی ماكرۆن سه‌ربكه‌وتایه كه ڕاستڕه‌وێكی توندڕه‌وه و دژی مافی په‌نابه‌رانه، ده‌یویست هه‌موو ئه‌و په‌نابه‌رانه‌ی له وڵاته‌كه‌ین بیانگه‌ڕێنێته‌وه وڵاته‌كه‌ی خۆیان، ئه‌مه‌ش كێشه‌ی گه‌وره‌ی بۆ هه‌رێمی كوردستان و عێراق دروست ده‌كرد، ژماره‌یه‌كی زۆر له په‌نابه‌رانی كورد و عێراقی له فڕه‌نسادان و مافی نیشته‌جێبوونیان نییه، ئه‌و ده‌یگوت له سه‌ركه‌وتنم هه‌موو ئه‌و په‌نابه‌رانه‌ی مافی نیشته‌جێبوونیان نییه، ده‌یانگه‌ڕێنمه‌وه بۆ وڵاته‌كانیان، ئه‌وه‌ش ده‌بووه كێشه‌ی گه‌وره‌ی ئابووری و كۆمه‌ڵایه‌تی و دیپلۆماسی، ئه‌و هیچ پێشبینییه‌كی نه‌بوو بۆ ڕۆژهه‌ڵاتی ناوه‌ڕاست، ئه‌وه‌ش ئه‌و خاڵانه بوون كورد خواستی له‌وه بوو ماكرۆن سه‌ركه‌وتن به‌ده‌ست بهێنێته‌وه بۆ سه‌رۆكایه‌تی پێنج ساڵی ئاینده، له‌لایه‌كی تریشه‌وه ماكرۆن شاره‌زایی و ئاشنایه‌تی له‌گه‌ڵ كورد هه‌یه.\nپێوه‌ندییه‌كانی پێنج ساڵی داهاتووی كوردستان و فڕه‌نسا به‌ره‌و كوێ ده‌چن؟\nماكرۆن چه‌ندان جار سه‌رۆكی هه‌رێمی بانگهێشتی سه‌رۆكایه‌تیی وڵاته‌كه‌ی كردووه، خۆیشی سه‌ردانی كوردستانی كردووه كه زۆر گرنگ بوو، وڵاتێكی زلهێزه و ئه‌ندامی هه‌میشه‌ی ئه‌نجوومه‌نی ئاسایشه و خاوه‌نی مافی ڤیتۆ و چه‌كی ئه‌تۆمییه، له‌گه‌ڵ سه‌رۆك بارزانی وه‌ك مه‌رجه‌عی باڵای كورد كۆ بووه‌ته‌وه و هه‌ر له رابردوودا له‌گه‌ڵ سه‌رۆكی هه‌رێم و سه‌رۆكی حكوومه‌ت و په‌رله‌مان كۆبوونه‌وه‌ی هه‌بووه كه زۆر گرنگه. له پێنچ ساڵی ئاینده‌دا ده‌توانین كار بكه‌ین و پێوه‌ندییه‌كانی خۆمان له‌گه‌ڵ فڕه‌نسا زیاتر به‌ره‌وپێش ببه‌ین، نه‌ك ته‌نیا بواری دیپلۆماسی، به‌ڵكو له بواره‌كانی ئابووری، كۆمه‌ڵایه‌تی، ڕۆشنبیری، ئه‌كادیمی و زانستی په‌ره پێ بده‌ین، كاریگه‌ری ده‌بێت له‌سه‌ر هێنانی چه‌ندان كۆمپانیای فڕه‌نسی تا كار له كوردستان بكه‌ن، له كابینه‌ی حكوومه‌تی هه‌رێمدا بواره‌كانیان بۆ ره‌خساوه و پێشتریش كۆمپانیاكانی فڕه‌نسا رۆڵیان هه‌بووه.\nده‌كرێ چاوه‌ڕێ بین شاندی باڵای كوردستان سه‌ردانی ئه‌و وڵاته بكات، سه‌رۆك ماكرۆنیش جارێكی تر بێته‌وه كوردستان\nهه‌روه‌ها له‌گه‌ڵ زیاتر پێشخستنی پێوه‌ندییه‌كانی كوردستان و فڕه‌نسا، ده‌كرێ چاوه‌ڕێ بین شاندی باڵای كوردستان سه‌ردانی ئه‌و وڵاته بكات، سه‌رۆك ماكرۆنیش جارێكی تر بێته‌وه كوردستان و به‌مه‌ش پێوه‌ندییه‌كان ده‌ڕواته قۆناغێكی تر له هه‌موو بواره‌كاندا.\nماكرۆن پاش هه‌ڵبژاردنه‌وه‌ی به سه‌رۆكی فڕه‌نسا دێته‌وه هه‌ولێر؟\nبه‌بڕوای من به‌ڵێ سه‌رۆكی فڕه‌نسا دێته‌وه كوردستان، كوردستان و عێراق گرنگن، كات دیاری نه‌كراوه بۆ ئه‌و سه‌ردانه. ئێسته بووه‌ته‌وه به سه‌رۆك و به‌رنامه‌ی خۆی هه‌یه، مانگی حوزه‌یرانیش هه‌ڵبژاردنی په‌رله‌مانی فڕه‌نسایه، زیاتر سه‌ردانه‌كانی بۆ وڵاتانی ئه‌وروپا ده‌بێت له‌مساڵدا، ئێسته یه‌كێك له كێشه‌كانی فڕه‌نسا و وڵاتانی ئه‌وروپا شه‌ڕی ڕووسیا و ئۆكراینایه، به‌ڵام له داهاتوودا ماكرۆن سه‌ردانی كوردستان و عێراقیش ده‌كات.\nشه‌ڕی ئۆكرانیا و ڕووسیا كاریگه‌ریی هه‌بوو له‌سه‌ر گه‌لی فڕه‌نسا تا ماكرۆن هه‌ڵبژێرنه‌وه؟\nمه‌ترسیی زۆر گه‌وره هه‌بوو ڕكابه‌ره‌كه‌ی ماكرۆن بیباته‌وه كه پێوه‌ندیی به‌هێزی له‌گه‌ڵ ڕووسیا و پوتین هه‌بوو، ئه‌وه‌ش وایده‌كرد نه‌توانێ هه‌موو سیاسه‌تی خۆی دژی ڕووسیا به‌كار بهێنێت، فڕه‌نسا و ده‌وڵه‌تانی ئه‌وروپی سزای ئابوورییان خستووه‌ته سه‌ر ڕووسیا، شه‌ڕه‌كه له ئه‌وروپا خۆیدایه، شه‌ڕ له به‌رده‌م ده‌رگای ئه‌وروپایه و له‌وانه‌یه وڵاتانی فینله‌ند و سویدیش بگرێته‌وه كه ده‌یانه‌وێت له ناتۆ ببنه ئه‌ندام، ئه‌وه‌ش وایكرد گه‌لی فڕه‌نسا ماكرۆن هه‌ڵبژێرنه‌وه.\nبۆ ده‌وڵه‌ت و گه‌لی فڕه‌نسا و هه‌موو دنیا گرنگ بوو ماكرۆن ببێته‌وه به سه‌رۆك كۆمار، به‌و حوكمه‌ی ڕكابه‌ره‌كه‌ی ڕاستڕه‌وێكی توندڕه‌و بوو و دژی پره‌نسیپه‌كانی مافی مرۆڤ و پێكه‌وه‌ژیان كاری ده‌كرد، سه‌ركه‌وتنی ده‌بووه كێشه‌یه‌كی گه‌وره له ناوخۆی فڕه‌نسا و هاوپه‌یمانه‌كانی فڕه‌نسا، ئه‌مڕۆ فڕه‌نسا به‌ته‌نیا ناتوانێ ئه‌و قورساییه‌ی هه‌بێت به‌بێ یه‌كێتی ئه‌وروپا، چونكه زلهێزی زۆر گه‌وره هه‌ن وه‌ك ڕووسیا، چین، ئه‌مه‌ریكا و به‌ڕازیل، بۆیه سه‌ركه‌وتنی ماكرۆن په‌یامی گه‌لی فڕه‌نسا بوو كه فڕه‌نسا ده‌یه‌وێت پێوه‌ندییه‌كانی خۆی له‌گه‌ڵ دۆست و هاوپه‌یمانه‌كانی په‌ره پێ بدات، هاوكات سه‌ربكه‌وێت به‌سه‌ر كێشه‌كان، له سه‌روویانه‌وه په‌تای كۆرۆنا و شه‌ڕی ڕووسیا و ئۆكراینا.


پاراستنی ئاڵای كوردستان ئه‌ركی نه‌ته‌وه‌یی هه‌موو تاكیكی كورده\nئه‌مساڵ له ژێر دروشمی (یادی شه‌ست و حه‌وته‌مین ساڵه‌ی به‌رزكردنه‌وه‌ی ئاڵای كوردستان، كوردستان هه‌موو ڕه‌نگ و پێكهاته‌كان له ئامێز ده‌گرێت) وه‌زاره‌تی په‌روه‌رده له سه‌رجه‌م ناوه‌نده‌كانی خوێندن ئه‌م یاده به‌رز ڕاده‌گرێت.\nئالا سیمبولی هه‌ر نه‌ته‌وه‌یه‌كه" رووخساری پیكهاته و چین و تویژه‌كانی ناو كۆمه‌لگه‌كه‌یه‌تی، سیمای ناسینه‌وه‌ی نه‌ته‌وه‌كه‌یه‌تی له نیو نه‌ته‌وه‌كانی جیهان.\nئاڵا یه‌كێك له‌و هۆكارانه‌یه كه نه‌ته‌وه‌یه‌ك ده‌توانێ له ژێریدا كۆ ببێته‌وه و له كۆر و كۆمه‌ڵه‌كانی جیهانی و ناوچه‌یدا وه‌ك ڕه‌مزی ئه‌و نه‌ته‌وه‌یه كه‌ڵكی لێ وه‌رده‌گیرێ.\nووره و ووزه‌ی تاكه‌كانی هه‌ر نه‌ته‌وه‌یه‌كه له كاتی جه‌نگ و شۆرشه‌كان و وه‌ك پیرۆزیه‌ك له‌سه‌ر سه‌ری خۆیان به‌رزی ئه‌كه‌نه‌وه و بۆ بلندكردن و شه‌كاندنه‌وه‌ی ئالاكه‌یان هه‌ر نه‌ته‌وه‌ك گیانی خۆی فیدا ئه‌كات و خۆی ئه‌كاته قوربانی ئه‌وه‌ش ئه‌وپه‌ری پیرۆزی ئالایه وه‌ك سیمبولیكی نه‌ته‌وه‌یی.\nكورد وه‌ك هه‌ر نه‌ته‌وه‌یه‌كی تری جیهان" ئالای لا پیرۆز بووه و به پیرۆزی راگرتووه و ره‌نگه‌كانی ئالاكه‌ش له جوانی و سرووشت و ئاشتی و خۆری ئاوات و هیوای دوارۆژی نه‌ته‌وه‌ی كورد پیكهاتووه" سه‌وز بریتیه له به‌هار و سرووشتی جوانی كوردستان و سپی بریتییه له ئاشتی و ته‌بایی خه‌لكی كورد" سوور بریتییه له دیرۆكی بر شۆرش و قوربانی دانی خه‌لكی كوردستان، زه‌رد" خۆری دوارۆژ و ئاینده‌ی نه‌ته‌وه‌ی كورده.\nبه‌خۆشیه‌وه ئێمه‌ی كورد ئاڵایه‌كمان هه‌یه كه له ماوه‌ی سه‌ده‌ی ڕابردوودا و هه‌موو شۆرشه‌كانی كورد له هه‌موو پارچه‌كان له ژێر سێبه‌ری ئه‌م ئاڵایه‌دا ئه‌نجامدراوه و ئێستاش كه به‌شێك له كوردستان بۆته كیانێك له ژێر سێبه‌ری ئه‌م ئاڵایه‌دا به‌رێوه‌ده‌چێت.\nئاڵای كوردستان كه بۆ یه‌كه‌م جار له كۆماری كوردستان له 17 ی كانوونی یه‌كه‌م واته ساڵی 1945 26 سه‌رماوه‌ز له شاری مه‌هاباد هه‌ڵدراو بوو به هۆیه‌ك كه له هه‌موو پارچه‌كانی دیكه‌ی كوردستان پشتیوانی بۆ بچێ و بۆ پارێزگاری له‌م ئاڵا یه هه‌ر تاكێكی كورد ئاماده بوو گیانی خۆی به‌خت بكات.\nئێستا هه‌رێمی كوردستان بۆته نموونه‌یه‌ك بۆ پێكه‌وه ژیانی ئاشتیانه كوردیش وه‌كو هه‌موو نه‌ته‌وه‌كانی جیهانی ڕۆژێكی تایبه‌ت به ئاڵاكه‌ی هه‌بێت بۆیه ئه‌م ڕۆژه له ساڵی 2002 له‌لایه‌ن حكومه‌تی هه‌رێمی كوردستان بڕیاری به‌رز ڕاگرتنی درا.\nله كۆتایشدا : پاراستنی ئاڵای كوردستان ئه‌ركی نه‌ته‌وه‌یی هه‌موو تاكیكی كورده.\nئەم پەیجە 766 جار بینراوە


چاكسازی به چی و چۆن ده‌كرێت\nله‌تیف فاتیح فه‌ره‌ج 31/07/2019 66 جار خوێنراوەتەوە\nپێموایه ساڵی 2013 بوو بارزانی ئه‌وكات سه‌رۆكی هه‌رێم بوو به‌رنامه‌یه‌كی چاكسازی راگه‌یاند، تا ئه‌و رۆژه‌ی ده‌ستی له سه‌رۆكایه‌تی هه‌رێم پێهه‌ڵگیرا، یه‌ك خاڵی به‌رنامه‌كه‌ی جێبه‌جێنه‌كرا، ئه‌مه ئه‌و گرفته‌یه كه پارتی و یه‌كێتی وه‌ك دوو حزبی خاوه‌ن سوپاوپاره ناتوانن به سه‌ریدا زاڵ بن ، له‌به‌ر ئه‌وه‌ی هه‌رجۆره چاكسازیه‌ك كێشه‌ی گه‌وره بۆ نێو خۆیان دروست ده‌كات، بارزانی نه‌یتوانی یه‌ك هه‌نگاو بۆ چاكسازی بنێت چونكه گه‌نده‌ڵی به‌ڕاده‌یه‌ك له نێو حزبه‌كه‌ی خۆی و حكومه‌تا زیادی كردبوو، ده‌بوو یه‌ك یه‌ك خشته‌كانی حزب و حكومه‌ت تا ڕاده‌ی روخان له‌به‌ر یه‌ك ده‌ربكات.\nئێستا دوای 6 ساڵ له‌و دیرۆكه كاتێك مه‌سرور بارزانی كوڕی سه‌رۆكی هه‌رێمی پێشوو ، دێت بانگه‌شه‌ی چاكسازی ده‌كات تووشی هه‌مان له‌مپه‌رو گرفت ده‌بێته‌وه ، ئاخر یه‌كه‌مین هه‌نگاوی چاكسازی ئه‌وه‌یه سزادان و لێپرسینه‌وه‌و بردنه به‌رده‌م دادگا هه‌بێت ، ئاخۆ كه‌س ده‌توانێت ئه‌وه بكات. سه‌ره‌تایی ترین هه‌نگاوه‌كانی چاكسازی بریتین له:\nیه‌كه‌م: رێكخستنی هێزی پێشمه‌رگه‌ودروستكردنی سوپای كوردستان بێده‌ستوه‌ردانی حزبی و گێڕانه‌وه‌ی ئه‌و چه‌ك و چۆڵه زۆره داگیركراوه‌ی حكومه‌ت كه حزب ده‌ستی به‌سه‌ردا گرتووه، ئاخۆ ئه‌مه ده‌كرێت، یان سه‌رۆكی حكومه‌ت توانی ئه‌وه‌ی هه‌یه به شێوازێكی تر ئه‌مه بكات، بێ ئه‌وه‌ی به‌ربه‌ست و له‌مپه‌ری توش بێت، چۆن ده‌توانێت به‌سه‌ر له‌مپه‌ره‌كاندا زاڵ بێت، ئاخۆ سه‌رۆكی حكومه‌ت توانای لێپرسینه‌وه‌و سزادانی ئامر لیوایه‌كی هه‌یه ؟\nدووه‌م: رێگری كردن له ته‌خشان و په‌خشانكردنی زه‌وی و خاكی كوردستان و گێڕانه‌وه‌ی ئه‌و هه‌موو زه‌ویه به فێڵ و ساخته تاپۆكراوه‌ی كوردستانو سزادانی ئه‌و هه‌موو ده‌ستدرێژیكاره دزو گه‌نده‌ڵه كه ئیدی له‌په‌نای حزبه‌وه كوردستانیان كردووه به هه‌زاران پارچه‌و كێڵگه‌وپاوانی ناجۆره‌وه.\nسێیه‌م: لێكجیاكردنه‌وه‌ی حزب و بازاڕو هه‌ڵوه‌شانه‌وه‌ی مۆنۆپۆڵكردنی بازاڕ، له لایه‌ن حزبه‌وه ئاخۆ سه‌رۆكی حكومه‌ت ده‌توانێت سنوربۆ كۆمپانیا قۆرخكاره‌كانی حزب دابنێت ، ده‌توانێ دوو كۆمپانیای دزو گه‌نده‌ڵ بداته دادگاوسه‌روه‌ت و سامانه ساخته‌كه‌ی بگێڕێته‌وه بۆ میلله‌ت.\nچواره‌م: سه‌رۆكی حكومه‌ت ده‌توانێت ئه‌و هه‌موو نه‌سریه‌و پاداشت و به‌خشینه‌ی وه‌زیرو پارله‌مانتارو به‌ڕێوه‌به‌ری گشتیه رابگرێت و وه‌زیر فێر بكات كه ئه‌و فه‌رمانبه‌رێكه‌و هیچی تر ، یان موحاسه‌سه‌ی حزبی وحكومه‌تی حزبه‌كان به‌م جۆره‌ی كوردستان ئه‌و هه‌نگاوه‌ش كۆت و به‌ند ده‌كات.\nپێنجه‌م: سه‌رۆكی حكومه‌ت ده‌توانێت سیستمی بانكی له كوردستانبگه‌یه‌نێته‌ئاستی لانی كه‌می ئه‌وه‌ی له‌ئێرانو توركیا هه‌یه‌و بانكه‌كانی حزب وكه‌سه‌كان به‌و جۆره‌ی ئێستا هه‌ڵبوه‌شێنێته‌وه.\nشه‌شه‌م: ئایه ئه‌و ده‌توانێت به دابه‌زینه ناوخه‌ڵك حكومه‌تی حزبه‌كان بكاته حكومه‌تی خه‌ڵك ؟\nحه‌وته‌م: ده‌توانێت لانی كه‌م رێژه‌ی گه‌نده‌ڵی و رۆتین به به ژماره و داتا كه‌م بكاته‌وه بۆ نمونه ساڵی یه‌كه‌م له 10% كه‌مبكاته‌وه و ساڵانی تر به‌و جۆره.\nئه‌گه‌ر سه‌رۆكی حكومه‌ت به‌مچوار ساڵه 40% ی ئه‌وه‌ی ئێمه ده‌یڵێین جێبه‌جێ بكات ، كه‌واته ئێمه ده‌بێت به ئومێده‌وه‌سه‌یری هه‌نگاوه‌كانی حكومه‌ت بكه‌ین.\nئه‌وه‌شمان بیر نه‌چێت سه‌رۆكی حكومه‌ت له هه‌ر هه‌نگاوێكدا كه ده‌ینێت ده‌بێت له گه‌ڵ پسمامه‌كه‌یدا به‌ریه‌ككه‌وتن رووبدات، ده‌ی هه‌ر ئه‌وه‌ش به‌سه بۆ ئومێد نه‌بون به هه‌نگاوه‌كانی چاكسازی.\nئه‌مریكا له‌لایه‌ك سزای ئێران ده‌دات و له‌لایه‌كی تره‌وه داوای دانوستان ده‌كات\nله‌پارێزگای هاتای توركیا له‌ناو ئۆتۆمبێلێكدا دەستبەسەر ٤٠ كیلۆگرام تلیاك گیرا\nهه‌ولێر.. باندێك ده‌ستگیركران به‌ناوی ئاسایشه‌وه بازگه‌یان دانابوو ئوتومبێلێكیان رفاندبوو\nئه‌مریكا بڕیارى ده‌ستبه‌سه‌راگرتنه‌وه‌ى كه‌شتییە نه‌وتهه‌ڵگره ئێرانییەکەی ده‌ركرد\nڤاڵڤێردی هۆکاری تێکچوونی پلانەکەی ئاشکرا دەکات


18/8/2019 - 09:08\nوه‌ك كوردێك له كوردستان و وه‌ك تاكه عێراقیه‌ك، به‌شدارم\nگه‌نجێكی ده‌رچوی زانكۆی سه‌لاحه‌دین، به‌شی زمانی ئینگلیزی، دانیشتوی گوندێكی دووره ده‌ستی شاره‌دێی هه‌ریری سه‌ر به‌قه‌زای شه‌قڵاوه‌یه، به‌شداره له پڕۆگرامێكی ئالووگۆڕی په‌روه‌رده‌یی له وڵاتی ئۆكڕانیا.\nئارام ئیبڕاهیم عوڵا سورچی، ئه‌و گه‌نجه‌ی به‌شداره‌بووه له پڕۆگرامه‌كه به زاری كرمانجی ده‌ڵێت " ئه‌مساڵ وه‌ك كوردێك له كوردستان و وه‌ك تاكه عێراقیه‌ك، به‌شدارم له پڕۆگرامێكی ئالوگۆڕی په‌روه‌رده‌ی نێوده‌وڵه‌تی كه له وڵاتی ئۆكڕانیا به‌ڕێوه‌ده‌چیت، بۆیه به‌فه‌رمی وه‌زاره‌تی په‌روه‌رده‌ی ئۆكڕانیا بانگێشت كردووم و ئێستا وه‌ك مامۆستای زمانی ئینگلیزی له قوتابخانه‌كانی ئه‌و وڵاته بۆ ماوه‌ی 3 مانگ به‌رده‌وام ده‌بم له وانه‌وتنه‌وه.\nئارام ئیبراهیم، ئه‌وه‌شی خسته ڕوو" ساڵانه ئه‌م پڕۆگرامه له‌لایه‌ن حكومه‌تی ئۆكڕانیا ئاماده ده‌كرێت بۆ به‌ره‌و پێشبردنی زمانی ئینگلیزی له‌و وڵاته‌و له‌سه‌ر ئاستی ده‌وڵه‌تانی جیهانیش چه‌ندین كه‌سی شاره‌زا به‌شداری ده‌كه‌ن.


وتووێژه‌کان سه‌باره‌ت به لیبیا له تورکیا ده‌سـتیپـێـکرد\nوتووێژه‌کانی نێونه‌ته‌وه‌یی له‌سه‌ر لیبیا له تورکیا ده‌ستیپێکردووه و پێشبینی ده‌کرێت وڵاته یه‌کگرتووه‌کانی ئه‌مه‌ریکا په‌یوه‌ندیه‌کانی خۆی له‌گه‌ڵ هێزه‌کانی ئۆپۆزسیۆن له لیبیا پته‌وبکات، واتا له‌گه‌ڵ ئه‌و هێزانه‌ی له پێناو رووخاندنی حکومڕانی سه‌رۆک قه‌زافی وا ده‌جه‌نگن.\nشانده‌کانی گرووپی په‌یوه‌ندی به لیبیا، له نێویاندا هێله‌ری کلنتنی وه‌زیری ده‌ره‌وه‌ی ئه‌مه‌ریکا، ئه‌مڕۆ پلان داده‌رێژن به مه‌به‌ستی زیادکردنی پشتیوانی بۆ ئه‌نجومه‌نی نیشتیمانی ئۆپۆزسیۆنی لیبی.\nبه‌رپرسانی باڵای ئه‌مه‌ریکایی ئه‌وانه‌ی یاوه‌ری خانم هێله‌ری کلنتن ده‌که‌ن ده‌ڵێن واشنتن په‌یوه‌ندیه‌کانی خۆی له‌گه‌ڵ ئه‌نجومه‌نی نیشتیمانی ئۆپۆزسیۆن لیبی به‌هێزده‌کات، هه‌ر که ئه‌نجومه‌نی ناوبراو له کۆبوونه‌وه‌که‌ی ئه‌مڕۆدا پلانه داڕێژراوه‌کانی خۆی بۆ دامه‌زراندنی حکومه‌تێکی دیموکرات و شه‌فاف و هه‌روه‌ها گشتگیر پێشکه‌ش بکات .\nئه‌وه‌ی شایانی باسه سازدانی وتووێژه‌کان هاوکاته له‌گه‌ڵ ئه‌وه‌ی سه‌رهه‌ڵداوانی لیبی وا پێشه‌ڕه‌وی به‌ره‌و ته‌رابلوسی پایته‌ختی بنکه‌ی موعه‌ممه‌ر قه‌زافی سه‌رۆکی لیبی ده‌که‌ن و لێی نزیکده‌بنه‌وه.\nدوێنێ چه‌کدارانی ئۆپۆزسیۆنی لیبی هێرشیان کرده سه‌ر شارۆچکه‌ی بڕێگه‌ی که‌ناری ،ئه‌وه‌ی له ژێر کۆنتڕۆڵی هێزه‌کانی حکومه‌تیدایه و ئه‌م شارۆچکه‌یه مه‌ڵبه‌ندێکی ستراتیژی نه‌وته له خۆرهه‌ڵاتی لیبیا.\nهاوکات سه‌رچاوه‌کانی ته‌ندروستی له شارۆچکه‌ی ئه‌جدابیای نزیک برێگه گوتیان سه‌رهه‌ڵداوێکی لیبی کوژراو هه‌روه‌ها به لای که‌م 5 یش برینداربوون ، له‌و پێکدادانه‌ی جه‌نگاوه‌رانی ئۆپۆزسیۆن له‌گه‌ڵ هێزه‌کانی قه‌زافی له میانه‌ی یه‌که‌مین پێشه‌ڕه‌ویان له ماوه‌ی چه‌ند هه‌فته و به‌زاندنی هێڵی به‌ره‌نگاربوونه‌وه.


Fakhradin Ibrahim Mohammad | 24.10.2020\nسەرەڕای نزیک بە سێ ساڵ لە راگەیاندنی کۆتاییهاتنی داعش لە عێراق، بەڵام دەووبارە جموجۆڵەکانی ئەو رێکخراوەیە و کردەوە تیرۆریستییەکانی، گۆڕەپانی سیاسی عێراقی لە جارێکی دیکە سەرهەڵدانەوەی داعش بە نیگەرانی خستووە.\nهەواڵەکان لەسەر بنەمای کردەوەکانی رێکخراوی تیرۆریستی داعش دەریدەخەن کە جارێکی دیکە ئەو رێکخراوە بەڵام بە تاکتیکێکی جیاوازتر هاوشێوەی ئەوەی لە ساڵانی ٢٠١٢ تا ٢٠١٤ ئەنجامی دەدا، لە عێراق دەرکەوتووەتەوە و بە دانانی بۆسە و بازگەی وەهمی، خەڵکی سڤیل دەکاتە ئامانج و هەندێکجاریش راستەوخۆ بنکە و بارەگای هێزە ئەمنییەکانی دەکاتە ئامانج.\n- عەبادی کۆتایی هاتنی داعشی راگەیاندبوو\nسەرۆکوەزیرانی پێشووی عێراق لە ٩ی کانوونی یەکەمی ساڵی ٢٠١٧ کۆتاییهاتنی داعشی لە رووی سەربازییەوە راگەیاند.\nگوتەکانی عەبادی لەمیانی کۆنگرەیەکی میدیاییدا بوو لە دوای سێ ساڵ لە دەستپێکی شەڕی داعش ئەو موژدەیەی بە خەڵکی عێراق راگەیاند. سەرۆکوەزیران وێڕای راگەیاندنی ئەو بابەتە، دووپاتیکردەوە کە لە رووی سەربازییەوە رێکخراوی داعش لە عێراق کۆتاییھاتووە و لە ھەموو عێراقدا سڕیوویانەتەوە و جەختی لەوەش کردەوە کە ناکۆکییە سیاسییەکان دەرگا لەبەردەم داعشدا دەکاتەوە بۆ ئەنحامدانی کردەوەی تیرۆریستی.\nئەو هۆشدارییەی عەبادی ئاماژەبوو بۆ ئەو ناکۆکییانەی کە لە دوای ئازادکردنی عێراق لە ساڵی ٢٠٠٣ لە ناو پێکهاتەکانی عێراقدا بوونی هەبووە لەوانەش کورد و عەرەبی شیعە و عەرەبی سوننە.\n- کوشتنی بەغدادی و کاریگەرییەکانی\nتەنیا یەک ساڵ بەسەر کوشتنی سەرکردەی داعش ئەبوبەکر بەغدادی تێدەپەڕێت. بەغدادی لە ٢٧ی تشرینی یەکەم لە بۆردومانێکی هێزەکانی ئەمریکا لە ئیدلب کوژرا.\nکوژرانی بەغدادی بە گورزێکی جەرگبڕ بۆ داعش لێکدەدرایەوە دوای ئەو شکستە یەک لە دوای یەکانەی کە لە عێراق و سووریا تووشی دەبوو. داعش بە دوای دیاریکردنی خەلیفەیەکی نوێ بۆ رێکخراوەکەی کە بەیعەتی هەموو ئەندامانی لە سەرانسەری سووریا و عێراقی بەدوادابێت، تا ئێستاش سەرکەوتوو نەبووە و ئەوەش بۆ دوو هۆکار دەگەڕێتەوە، یەکەم لاوازبوونی رێکخراوەکە لە رووی کاری رێکخراوەیی و توانای سەربازی و پراکتیکی، دووهەمیان بۆ ئەو هەیمەنەیە دەگەڕێتەوە کە بەغدادی بۆ سەر گرووپەکەی هەیبوو، ئەمەش وایکرد کە دیاریکردنی جێگرەوەی ئاسان نەبێت، بەڵام گریمانەکان هەر بەو ئاراستەیە نەبوو، روانگەیەکی دیکەش باسی لەوە دەکرد کە بیری توندڕەوی داعش لە ناو ئەندامانی دەتوانی کۆکەرەوەی هەموویان بێت.\nداعش بۆ پاراستنی پێکهاتەی رێکخراوەیی و نیشاندانی بەهێزی خۆی، هەر زوو ناوی عەبدوڵڵا قارداش کە یەکێک بووە لە راوێژکاران و کەسانی نزیک بە بەغدادی، وەک خەلیفەی نوێی داعش راگەیاند. عەبدوڵڵا قارداش ناسراو بە ئەبو عومەر تورکمانی ئەفسەرێکی پێشووی سوپای عێراق بووە و تورکمانێکی سوننە مەزهەبی خەڵکی تەلەعفەرە. ئەو بەندیخانەی ئەمریکییەکانی بینیووە و بۆ ماوەیەک بە هۆی چالاکی سەربازییەوە دوای رووخانی رژێمی بەعس دەستگیر و دواتر ئازاد کراوە. باس لەوە دەکرێت لە بەندیخانەدا بەغدادی ناسیبێت و ئەو پەیوەندییە بەهێزە لە نێوانیاندا درووست بووبێت. هێزە عێراقییەکان لە ئۆپەراسیۆنێکی تەمومژاوییدا دەستگیرکردنی قارداش-یان لە ٢٧ی ئایاری ئەمساڵ راگەیاند.\n- پەرسەندنی جموجۆڵەکانی داعش\nلە گەرمەی بەرنامە چاکسازییەکانی کازمی بۆ عێراق و رووبەڕووبوونەوەی رێکخراوە چەکدارییە توندڕەوەکان کە لە چوارچێوەی هێزەکانی دەوڵەتدا خۆیان وێنا دەکەن، جارێکی دیکە گرووپە تیرۆریستییەکانی داعش لە هەندێک ناوچە کە پێشتر کۆنترۆڵی کردبوون و لە ژێر دەستیان دەرهێنرابوو، چالاکی چەکداری دەست پێدەکەنەوە.\nئەوە لە کاتێکدایە کە گرفتەکانی دەوڵەتی نوێی عێراق بە پەرەسەندنی پەتای کۆرۆنا تەنگی بە سیاسەتە ئابوورییەکانی دەوڵەت هەڵچنیووە و لە پاڵ هەموو ئەوانەدا، ئەگەری سەرنەکەوتنی دەوڵەت لە پلانی سیاسی و ئابوورییەکان، کۆمەڵگای عێراق بە تایبەتی ناوچە سوننەنشین و کوردنشینەکەی بۆ دووبارە گەڕانەوە بۆ ساڵی ٢٠١٤ (ئاماژە بە بەهێزی داعش و کۆنترۆڵکردنی هەندێک ناوچە) تووشی مۆتەکە کردووە.\nهەروەک پێشبینیش دەکرا، کوژرانی سەرکردەی داعش بەغدادی، کاریگەری لەسەر کۆتاییهاتنی ئایدیۆلۆجیای رێکخراوەکە نەبوو.\nداعش، وەک ئەوەی هەموو سەرکردەکانی عێراق پێشتریش هۆشداریان لەبارەیەوە دابوو، لەگەڵ هەرچەشنە ناکۆکی و بۆشاییەک لە عێراق جموجۆڵەکانی هەستی پێدەکرێت.\nفەرماندەی فەرماندەیی ناوەندی ھێزەکانی ئەمریکا، جەنەڕاڵ کینیز ماکینزی رایگەیاند ھێشتا رێکخراوی تیرۆریستی داعش ١٠ ھەزار چەکداری لە عێراق و سووریادا ماوە. ئەو فەرماندە سەربازییەی ئەمریکا لەمیانی گوتەیەکیدا بۆ ناوەندی ئیمارات بۆ توێژینەوە، رایگەیاندبوو، جەنگ دژی پاشماوەکانی داعش ھێشتا بەردەوامە و ئەوەش کاری سەرەکی ئەمریکایە لە ناوچەکە.\nماکینزی ھۆشداریدا لە دووبارە گەڕانەوەی داعش لە سووریا، بەتایبەتی لە بوونی ھەمان ئەو دۆخەی کە پێشتر داعشی تیاییدا بەرھەم ھاتووە لەو وڵاتەدا، راشیگەیاند، داعش لەو ناوچانە چالاکە کە حکوومەت کۆنتڕۆڵی بەسەردا نییە و پێدەچێت مامەڵەکردن لەگەڵ ئەم پرسەدا بۆ نەوەکانی داھاتووش بێت، دووپاتیشی کردەوە کە تائێستا رێکخراوی داعش گەورەترین مەترسییە بۆ ئەو ناوچانەی کە بۆشایی ئەمنیان ھەیە.\n- کشانەوەی هێزەکانی ئەمریکا\nکشانەوەی هێزەکانی ئەمریکا دەشێت بە یەکێک لەهۆکارەکانی پەرەسەندنی جموجۆڵی داعش لە عێراق لەقەڵەم بدرێت.\nلە مانگی ئایارەوە هاوپەیمانی نێودەوڵەتی دژ بە داعش بە رابەرایەتی ئەمریکا دەستیان بە کشانەوە کرد لە هەندێک ناوچەی عێراق، زۆرترین کردەوەی داعش لە عێراق تۆمار کراوە بە شێوەیەک کە لە ماوەی هەشت مانگی یەکەمی ئەمساڵ، نزیک بە هەزار کردەوەی داعش لە عێراق بووە.\nبە پێی ئەو داتایانە، داعش لە مانگی ئایار، واتا دەستپێکی راگەیاندنی کشانەوەی هێزەکانی ئەمریکا زۆرترین چالاکی هەبووە و ٢٤٤ چالاکی ئەنجام داوە.\nبە ئامانجگرتنی کاروانی هێزەکانی هاوپەیمانان و ئەو کەسانەی کە یارمەتی ئەو هێزانەش دەدەن، یەکێک لە تاکتیکەکانی داعش بووە لە هەندێک ناوچەی عێراق.\n- کۆرۆناش هۆکاربووە بۆ پەرسەندنی جموجۆڵی داعش\nبە پێی ئەو راپۆرتەی کە تیمێکی چاودێری سەر بە نەتەوەیەکگرتووەکان پێشکەش بە ئەنجوومەنی ئاسایشی نێودەوڵەتییان کردووە، جموجۆڵەکانی داعش بەراورد بە ساڵی پێشوو لە عێراق زیادیکردووە کە یەکێک لە هۆکارەکان بوونی ڤایرۆسی کۆرۆنایە کە بووەتە هۆی بۆشاییەکی ئەمنی لە هەندێک ناوچەی عێراق، وای لە داعش کردووە توانای ئەنجامدانی چالاکی بەرز ببێتەوە، بە تایبەت لەو کاتانەی کە قەدەغەی هاتوچۆ هەبووە، داعش سوودی لەو دەرفەتە وەرگرتووە بۆ مەشقپێکردنی ئەندامانی.\nبە پێی ئەو راپۆرتە نزیک بە دە هەزار چەکداری داعش لە عێراق و سووریا هەیە و توانای داراییان بە ١٠٠ ملیۆن دۆلار دەخەملێندرێت.\nخشتەی کردەوە تیرۆریستییەکانی داعش بەو شێوەیە:\nکانوونی دووهەم: ٨٠ کردەوە\nشوبات: ٧٥ کردەوە\nئادار: ٧٨ کردەوە\nنیسان: ١٧٣ کردەوە\nئایار: ٢٤٤ کردەوە\nحوزەیران: ٨٠ کردەوە\nتەمووز: ١٧٣ کردەوە\nئاب: ٦٧ کردەوە\n- زیاد بوونی جموجۆڵی داعش لە ناوچە جێناکۆکەکان و نەبوونی هاوکاری پێشمەرگە و سوپای عێراق\nبە پێی داتاکانی بەردەست زۆرترین جموجۆڵی داعش لەو ناوچانە بووە کە جێی ناکۆکی نێوان حکوومەتی هەرێمی کوردستان و حکوومەتی ناوەندین.\nدیالە و کەرکووک چەقی چالاکییەکانی داعش لە ساڵی ٢٠٢٠ بووە کە زۆربەی ناوچەکانیان بە سنووری ماددەی ١٤٠ دەژمێردرێن و بۆشاییەک لە نێوان هێزە عێراقییەکان و هێزەکانی پێشمەرگە لەو ناوچانە هەیە.\nلە ماوەی دە مانگی رابردووە رێزبەندی زۆرترین چالاکی داعش لەو پارێزگا یان ناوچانە بەو شێوەیە تۆمار کراوە:\nدیالە، کەرکووک، ئەنبار،باکووری بەغدا،سەڵاحەدین و، دیجلە.\nزۆرترین چالاکی رێکخراوی تیرۆریستی داعش لەو ناوچانە لە مانگی ئایار تۆمار کراوە کە بەو شێوەیە بووە:\nباکووری بەغدا: ٢٣\nمووسڵ و بە گشتی پارێزگای نەینەوا کە داعش بە پایتەختی خۆیی لە عێراق لەقەڵەمی دەدا کەمترین چالاکی رێکخراوکەی تیادا تۆمار کراوە و بە رادەیەک کە لە هەندێک مانگی ئەمساڵدا تەنانەت یەک جوڵەی داعش لەو ناوچانە هەستی پێنەکراوە.\nئەگەرچی بەرپرسانی سەربازی عێراق و پێشمەرگەش بە ئاشکرا باس لە بوونی بۆشاییەک لەو ناوچانە دەکەن کە بووەتە هۆی رمبازێنی داعش تیایاندا، بەڵام تا ئێستا ئەو بە کردەوەی ژووری ئۆپەراسیۆنی هاوبەشی ئەو دوو هێزە عێراقییە نەیانتوانیووە بگەنە ئەنجامێکی یەکلاکەرەوە بۆ جێگیرکردنی هێزەکانیان بە هاوبەشی لەو ناوچانە. هەرچەندە بە گوتەی بەرپرسانی عێراقی و پێشمەرگە هەردوولا خواستیان بۆ جێگیرکردنی هێزەکانیان لەو شوێنانە نیشان داوە.\n- ئۆپەراسیۆنی هێزەکانی عێراقی\nپەرەسەندنی جموجۆڵی داعش لە هەندێک ناوچەی عێراق بووە هۆی ئەوەی چەندین ئۆپەراسیۆن لەو ناوچانە بەڕێوە بچن. لە هەریەکە لە ئۆپەراسیۆنەکانی جزیرە، پاڵەوانانی عێراق، بەغدا، فوڕات و ئەنبار، وەک ئەوەی حکوومەتی عێراقی رایگەیاندووە، پەناگە و حەشارگەی تیرۆریستان خاپوور کراوە.\nلە زۆربەی ئۆپەراسیۆنەکاندا هێزەکانی هاوپەیمانان بەشدارییان تیادا نەکردووە و ئەگەرچی لەم بارەیەوە هیچ روونکردنەوەیەکی فەرمی نییە، بەڵام پێدەچیت ئەوە بۆ دووهۆکار بگەڕێتەوە، یەکەم متمانەبەخۆبوونی سوپای عێراق لە بەرەنگاربوونەوەی تیرۆریستان، دووهەم ناکۆکییەکانی نێوان هاوپەیمانی بە رابەرایەتی ئەمریکا لەگەڵ گرووپە چەکدارەکانی سەر بە حەشدی شەعبی کە هاوبەشی ئۆپەراسیۆنەکانن.\nئەوەی شایەنی تێڕامانە، لەو ناوچانەی کە زۆرترین هەماهەنگی و هاوکاری هێزەکانی عێراقی، لە پێشمەرگە و سوپای عێراقی تێدا دەبیندرێت، کەمترین جموجۆڵی داعش تۆمار کراوە و بە پێچەوانەشەوە لەو ناوچانەی کە هەماهنگیییەکانی نێوان ئەو هێزانە کەمتر یان هیچ نییە، داعش زۆرترین گۆڕەپانی بۆ بڵاوکردنەوەی بیری توندڕەوەی و چالاکییە تیرۆریستییەکانی داگیر کردووە.\nئۆپەراسیۆن تیرۆر داعش عێراق\nئۆپەراسیۆن بۆ سەر بینای شارۆچکەی ئەسەنیورتی هەدەپە


مینە چێندراوەكان لە ژێر پێی خاوەنەكەیدا دەتەقێتەوە/ ئەحمەد بەهرامی – زاگرۆس پۆست\nماڵەوە / وتار / مینە چێندراوەكان لە ژێر پێی خاوەنەكەیدا دەتەقێتەوە/ ئەحمەد بەهرامی\nمینە چێندراوەكان لە ژێر پێی خاوەنەكەیدا دەتەقێتەوە/ ئەحمەد بەهرامی\nسێ شه‌ممه 27 كانونی دووه‌م 2015\tوتار 83 جار خوێنراوه‌ته‌وه\nئوروپا لەنێوان دوو هەڵبژاردەی سیاسی و حكومڕانی بۆ داهاتوو. داهاتوویەك لەنێوان نەتەوەگەری و هەڕەشەی ترۆریزمی ئیسلامی. یان ئاوڕدانەوە لەو بەهاو سوننەتانەی ئوروپای درووست كرد وەك سەنتەری تەمەدوونی دێموكراسی.\nلەكەس شاروە نییە، كە ئوروپا بەمەركەزی مرۆڤایەتی و دێموكراسی سەیردەكرێ. ئوروپایەك دەیان سەدەیە وەك ئولگۆو بنەما مودێڕنەكانی بەشەری، بۆتە سەرمەشقی شۆڕشە گەورەكان بۆ‌دنیا لەبوارە جۆراوجۆرەكاندا. ئەو كولتوورو بەها گەورانەی سەدان سەر لەپێناویدا بوونە قوربانی، ئاخری سەر توانی مەزهەب لەدەسەڵات لادا. ئیستقلالی دا بەیاسا وەك ئورگانێكی سەربەخۆ و جیا لەدەسەڵات و دەخاڵەتی دەوڵەتی. هەروەها پەروەردە و ڕاگەیاندنی خستە سەرتەوەرێك، تا هەموو كۆمەڵگا یەكسان لێی بەشداربن.\nگەورەترین وەرچەخانی مێژووی لەشۆڕشەكانی ئوروپا، كەپێشكەوتنی بەخۆیەوەبینی و چووە بواری نوێخوازی و بووبەهێلانەی ئەقڵە گەورەكان، بزووتنەوەی دێموكراسی بوو. ئەم بزووتنەوە مەزهەبی لەدەوڵەت جیاكردەوە. ئەم شۆڕشە كارێكی كرد، كەدەستی ئەم فكرە كۆنەی لەهەموو بوارێكدا كورتكردەوە، كە لەهەموو شتی وڵاتا بڕیاردەرو دەسەڵاتی بوو.\nكۆمەڵگای وڵاتانی ئوروپا لەم شۆڕشە سەركەوتووەدا، سەركەوتوانە توانی دێموكراسی وەك پوانێكی جەوهەری بكاتە مێتۆدو سیستمی پەروەردەیی. ئەمەشیان پڕاتیك كردو تاحەدێكی زۆر نەتەوەكانی لەگەڵ یەك ڕێكخست و كەلێنە ناكۆكە‌كانی وەك كێشەی نەژادی، كێشەی نەتەوەیی ، كێشەی مەزهەبی پڕكردەوە، بەشێكی برفراوانی لە ناعەداڵەتی كۆمەڵایەتی لەناوبرد. ئەمەش قاڕەی ئوروپای كردە مەهدی تەمەدوون. تەمەدوونێك زۆر ڕێگای فراوان و بەسودی نیشان بەشەرییدا، ئەوەش بوو بەسەرمەشقی شۆڕشی نویخوازی لەدنیا.\nبەڵام ئەمڕۆ هەموو كەس دەركی ئەوە دەكا، كە كۆمەڵگای ڕۆژئاوا چۆتە چ بوارێك؟ بەچ ئاقارێك كێشراوە، كە نیسبت بەڕابردووی گەلێك پاشكەشەی كردووە و پشتی كردۆتە ئەو سیستم و بەهایانەی، ئوروپای لەدنیای دەرەوەی خۆی جیادەكردەوە؟ ئوروپایەك ژیانی دێموكراسی و فەلسەفەی تەمەدونی تێدا خوڵقا، بزووتنەوە ڕەوشنگەرییەكان تێدا سەری هەڵدا و سەركەوتن. بەڵام ئێستا ئەمە لەبەرژەوەندی پۆس مودێرنیتەو كاپیتاڵیزمدا دەیان قات بۆدواوە گەڕاوەتەوە! ئەم پاشەكشەیە لەقوڵبوونەوەی كێشە چینایەتیەكان. خوسوسی سازی كۆمپانیاكان، بانكە گەورەكان، وەسیلەی هاتووچۆو، نەخۆشخانە و دوكتور، دامودەزگای پێوەنیدار بەژیانی كۆمەڵگا، دەوری پاسیڤی ئیتیحادیە كرێكاریەكان و زۆر شتی تر خۆی دەنوێنێ.\nئەمانە وەك دیاردە و هۆكار لەشێوەی حكومڕانی، ڕاستەوخۆ ناتەباو دژی ئەو میتۆدەن ئوروپای وەك مەهدی تەمەدون و مەركەزی عەداڵەت و ڕفاهیات نیشان ددەا. لاوازبوونی ئەو سیستمە گرنگانە لەسیاسەت و كرداری حكومڕانی دەوڵەتانی ئوروپادا، جۆرەها نیهادی دژی دێموكراسی سەری هەڵداوە. لاوان ڕوویان كردۆتە ئەو شیعارو دەنگانە، لەڕووكار دژی ئەم سیستمەن، بەڵام لەناوەرۆك دژی عەداڵەت و دێموكراسین، ئەمەش هەڕەشه ئوروپا  لەدەكا، هەڕەشەن بۆسەر دەنگی ئازاد و بەیەكەوە ژیان. ئەم هەڕەشانە ئوروپا بەرەو نائارامی و نەژادپەرستی دەبا. لەپاڵ ئەمانە ئەو دۆستە ئیسلامیانەی خودی ئوروپا دژی ڕۆڕهەڵاتی ناوەڕاست و دنیا سازیانكرد، ئەمڕۆ لولەی تفەنگیان كردۆتە سنگی ئوروپا.\nئەوەی ڕۆژی حەوتی ژانویە لەفەڕانسە ڕوویدا و هێرشی داروستەی تاقمێكی ترۆریست بۆسەر ڕۆژنامەی “شارلی‌ئەبدوو”لەپاریس، بێگومان بەشێكە لەترسی دەسەڵاتەلاواز و ترسەنۆكەكان، كەقەت جورئەتی ڕووبەڕووبوونەوەیان لەگەڵ دێموكراسی و ئەخلاقی مودێڕن نییە و نەبووە. ئەوانەن قەڵەمان دەشكێنن، نووسەران دەكوژن، نەیاریانی خۆیان سەردەبڕن، ژنی پێشڕوە بەردەباران دەكەن، ئەوانە گەورە ترسەنۆكەكانن! ترسەنۆك لەئاست ئەو حەقیقەتەی، وەك نان و ئاو بۆ كۆمەڵگا زەروورە.\nلەم چەند دیەیەی ڕابووردوو ئەوە بۆ مێژوو سابت بوو، كە بەدیلە ئیسلامیەكانی ئوروپا، چ له ئێران، چ لە پاكستان و ئەفغانستان و هەموو وڵاتانی تر، بێجگە لەدەسەڵاتی ترۆرو كوشتن، لەخزمەت بەرژەوەندی كاپیتاڵیزمی ئوروپایی هیچ‌تر نەبوون. ئەوەی بووشن، بۆ كوشتن و سەركوتی بزووتنەوە مەدەنی و سكۆلارەكان بووە. ئەوە بوون تا سیاسەت‌مەدارانی ڕۆژئاوایی لەهەركوێیەك مەیلی بووبێ، شەڕی پێداگیرساندوون و خۆشی ئاورەكەی خۆشكردووە.\nلەچل ساڵی ڕابردوو، سیاسەتی دژی بزووتنەوەی چەپ و دێموكراسی، لەلایەن ئەمریكا و ئوروپاوە وەك بەدیل و دژی بزووتنەوە مەدەنی و دێموكراسیەكان لەئەفریقاو ئاسیا، ئەو ئاكامەبوون، سەدان جەرەیانی ترۆریزمی لێ خوڵقاوە. دەسەڵاتی مەزهەب لەئێران تاقیكراوە بۆ پێشگرتن لەگەشەی بزووتنەوە مودێڕن و سكۆلار. شۆڕشی ئێران لە ساڵی 1357، خومەینی، كەدەستكردی غەرب بوو، هاتەسەركار و دەسەڵاتی وڵاتی گرتەدەست. ئیدی لەوەبەولاوە مەزهەب بوو بەدەسەڵات و یاسا لەوڵات. مەزهەب بۆ بەسیستمی پەروەردە و بارهێنان، بۆ بەحكومڕانی وڵات. سەنگەساری ژنی پەرەپێدا، قەڵەمەكانی شكاند، عیلمانیەتی سڕیەوە. دەسەڵاتی دینی خستە سەرووی هەموو دەسەڵاتە مودێرنەكان. مەزهەبی شیعەی كردە بنەما سیاسی و كولتووری و پەروەردەییەكان.\nئەم هزرە سیاسی و مەزهەبیه، لەئێرانی فرە نەتەوە و فرە ئاین، بوو بە بەدیلی بەشی دواكەوتووی وڵات بۆ ئیدارەی مەملەكەت. ئەوەش بەشی زۆری لەناو قشری ڕوناكبیر مەزهەبی و بازاڕی ئێران، شۆڕشی بەلاڕێیدابرد؟ ئەمەش جیاوازی نەبوو لەگەڵ سەرهەڵدانی بزووتنەوەی وەهابی و سەلەفیزم، لەعەربستان لە نەوەد ساڵی ڕابردوو.\nئەگەر شەڕی مەزهەبی لەڕۆژهەڵات دژی دێموكراسی و دژی بزووتنەوی مدێڕنیزمە، هەر ئەو مەزهەبەی ئوروپا هەوڵی لیربراڵ بوونی دەدا و پوڵی بۆ خەرجكرد، مزگەوتی بۆ بونیادنا. ئیسلامیە توندڕەوەكانی لەدەوری یەك كۆكردەوە و ئیمكانی ڕێكخراوەیی بۆ ساسكردنەوە، ئەو مەزهەبە، ئەو هێزە تەربێتكراوەی بەپوڵ و ئیمكانی ئوروپا پەرەی گرت، ئەمڕۆ بۆتە هەڕەشە بۆ سەر تەمودوونی ئوروپا .\nبۆیە ئوروپا دوو هەڵبژاردە و دوو ڕێگای لەپێشە؟ دوو هەڵبژاردن وەك ڕێگاحەلی چارەنووس‌ساز. یەكیان ئەوەیە، یان دەبێ ئوروپا بگەڕێتەوە سەر ئەو بەهاو سوننەتانەی بۆی شانازی بوو. مەدێڕنترین سیستمی ئەمڕۆی بۆخزمەتی ئینسان تێداخوڵقاوە. دووهەمیان ئەوەیە، یان تەسلیم بوون لەموقابیل هێرشی نەژادپەرەستی و نەتەوەپەرەستی، بەئەقڵی هیتلێریزم بڕژێنەسەرشەقام و خەڵك بكوژن. ئیسلامی سیاسی ببنەبەشێك لەدەسەڵات! شەقام و خوێندگا ببێتە شوێنی ترۆری خاوەن فكرو ڕەخنەگران، ژنان باڵاپۆشی ئیسلامی بپۆشن، شەڕی حەڵاڵ و حەرام بخوڵقێ، هێرش بكرێتەسەر مەی فرۆش و مەركەزە ڕەخنەگرو نا ئیسلامیەكان.\nسیاسەتەمەدارانی ئوروپا و ئەمریكا، دەیان ساڵە مین لەماڵی خوڵكدادەچێنن. هەزاران كۆدەتاو پیلانیان لەئەمریكای لاتین بەكاربردووە، قەتڵوعامی هەزاران ئینسانی ڕوناكبیرو نووسەرو ڕەخنەگریان ڕێكخستووە. هەزاران ڕێكخراوەی مەزهەبی و دەستەوتاقمی ترۆرو كۆنەپەرستیان بۆگیان ڕۆژهەڵات سازكرد، كەئەمڕۆ وەك مین بەگیانی خۆیاندادەتەقنەوە. ئیدی ئەوە فەزای ئازاد و هێزی دێموكراسییە، دەبێ قسەی خۆی بكا! یان تەسلیم و تەحویلی كۆمەڵگا بەنەژداپەرستی و ئیسلامی سیاسی، یان بەخۆداهاتنەوەیەكی نوێ.


کۆمیتەیا داکۆکیکرن ژ ڕۆژنامەڤانان ڕاگەهاند، پێدڤیە دەستهەلاتدارێن هەرێما کوردستانێ دەستان ژ بێزارکرنا ڕاگەهاندنان بەردەن و ئەو کەلوپەلێن دەستبسەردا گرتین بۆ ڤەگەڕینن و ڕێ بدەن بێ ترسا هێرشکرن و دەستەسەرکرنێ نووچەگەهان ب ئازادی ڕوومالا خۆنیشاندانان بکەن.\nکۆمیتەیا داکۆکیکرن ژ ڕۆژنامەڤانان یا بەرنیس ب (سى پى جەى)، د ڕاگەهاندنەکێ دا بنپێکاریێن هێزێن ئاسایشێ بۆ سەر ڕۆژنامەڤانان و کەنالێن ڕاگەهاندنێ ل دهۆک و هەولێرێ بەلاڤکرن و دیارکر، هێزێن ئاسایشێ چووینە سەر ئۆفیسا کەنالێ ئێن ئاڕ تی ل دهۆکێ و ل دەمژمێر ١٠ێ سپێدێ هەیا کو ٧ێ ئێڤاری دۆرپێچکربوون، ژبۆ کو نەکارن ڕوومالا خۆنیشاندانێن وێ پارێزگەهێ بکەن.\nدیارکریە ژی، هەر د هەمان ڕۆژدا ل هەولێرێ هێزێن ئاسایشێ بۆ دەمەکێ کارمەندەکێ کەنالێ ئێن ئاڕ تی دەستەسەرکربوو.\nئیگناسیۆ دێلگادۆ نوینەرێ ڕۆژهەلاتا ناڤەڕاست و باکورێ ئەفریقا یێ وێ سازیێ ڕاگەهاندیە، دەستەسەرکرنا ڕۆژنامەڤانان بێ مۆلەتا دادگەهێ و دەستبسەرداگرتنا کەلوپەلێن ڕۆژنامەڤانیێن وان و هێرشکرنا سەر تیمان، نیشانەیەکا ڕوونە لسەر سانسۆرکرنا ڕوومالا خۆنیشاندان و ئالۆزیان ژ ئالیێ دەستهەلاتدارێن هەرێمێ ڤە.\nدایەزانین ژی، ئەگەر هەرێما کوردستانێ دخوازیت بانگەشەیێن خۆ بۆ هەبوونا دیموکراسیێ ل هەرێمێ ب جدی وەربگریت، پێدڤیە بەرپرسێن وێ هەرێمێ پشتڕاستیێ بدەن، کو هەموو ڕاگەهاندن ب ئازادی کاربکەن بێ گوهدانە وێ یەکێ کا گرێدایی چ ئالیەکێنە، هەڤدەم، دەملدەست تەڤاهیا کەلوپەلێن ڕۆژنامەڤانیێن وان بۆ ڤەگەڕینن.\nڕۆژا ١٢ێ ڤێ مەهێ، خۆنیشاندانێن سەرتاسەری ل پڕانیا باژاڕ و باژاڕۆکێن هەرێما کوردستانێ بڕێڤەچوون، لێ ل پارێزگەهێن دهۆک و هەولێرێ بەرپرسان ڕێ ب خۆنیشاندا و ڕوومالکرنا خۆنیشاندانان نەدان و هێرشکرنە سەر وەلاتی و ڕۆژنامەڤانان.


32 ساڵە لە هەرێم و 25 ساڵە لە عێراق سەرژمێریی دانيشتوان نەکراوە\n10:01 - 27/06/2019 142 جار خوێندراوەتەوە\nزیادەڕۆیی نییە گەر بوترێ عێراق بە هەرێمی کوردستانیشەوە، تاکە وڵاتە لەم سەردەمەدا کە دەوڵەتەکانیان بەبێ سەرژمێری گشتی، ساڵ و مانگ بەڕێ دەکەن.\nشارەزایان و کارناسانی ئابووری دەڵێن، ئامارو سەرژمێری گشتی، بڕبڕەی پشتی پلاندانانی هەر وڵاتێکە. هەر دەوڵەتێک بەرچاوی روون نەبێ سەبارەت بە ژمارەی هاووڵاتییەکانی، دەکەوێتە ژێر کەڵەکەبوونی قەیرانەکانەوە.\nلە دوای رووخانی رژێمی سەدام حسێن لە ساڵی ٢٠٠٣، تائێستا سێ جار بە بیانووی جیاواز وادەی سەرژمێری گشتی دواخراوە. هەرێمی کوردستان زۆر پێ لەسەر ئەنجامدانی سەرژمێری گشتی دادەگرێ، بەڵام حکومەتی عێراق ناچێتە ژێر باری سەرژمێرییەوە.\nمه‌حمود عوسمان، به‌ڕێوه‌به‌رى ئامارى سلێمانى لە بایەخی پاساوەکانی حکومەتی عێراق کەم دەکاتەوە بۆ دواخستنی سەرژمێری گشتی و دەڵێ هیچ بیانوویه‌ك نه‌بووه بۆ دواخستنى.\nبڕیارە ساڵى ٢٠٢٠ سه‌رژمێری گشتی لە سەرتاسەری عێراق ئه‌نجامبدرێ. به‌ڵام زۆر کەس هەن کە لەو باوەڕەدان لەو ساڵەشدا ناکرێ، چونکە لە ئێستاوە باسی “ناسه‌قامگیریى ئاسایشى عێراق و ئاسایشى وڵاتانى دراوسێ” هاتووەتە ئاراوە.\nسه‌باح دلێمی، وه‌زیری پلاندانانی عێراق رایگه‌یاند: ئاماده‌كارییه‌كان بۆ ئه‌نجامدانی سه‌رژمێری گشتیی ده‌ستیپێكردووه، كه بڕیاره له مانگی تشرینی یه‌كه‌می ساڵی ٢٠٢٠ له واده‌ی دیاریكراوی خۆیدا به‌هه‌ماهه‌نگیی لایه‌نی ناوخۆو نێوده‌وڵه‌تی ئه‌نجام ده‌درێ.\nدلێمی روونیكرده‌وه، كه لیژنه‌ی باڵای سه‌رژمێری و تیمه په‌یوه‌ندیداره‌كان له ئێستاوه هه‌وڵی بێوچان ده‌ده‌ن بۆ ته‌واوكردنی سه‌رجه‌م ئاماده‌كارییه‌كان‌و پڕۆسه‌كه ١٦ مانگ دەخایەنێ و میکانیزمی جێبەجێکردنەکەیشی به‌شێوه‌ی ئه‌لكترۆنیی له‌ڕێی به‌كارهێنانی ئامێری تابلێته‌وه به‌ڕێوه ده‌چێ.\nمەحمود عوسمان روونی دەکاتەوە، “گرنگى سه‌رژمێرى له‌وه‌دایه داواو خواستى هاوڵاتیان به‌شێوه‌یه‌كى زانستى ڕوون ده‌بێته‌وه. حكومه‌ت به‌رچاوی ڕوون ده‌بێ له دانانى پلان بۆ چاره‌سه‌ركردنى كێشه‌و داواكاریى و پێداویستییەکانی هاووڵاتییەکانی، له سه‌رژمێری دا نزیكه‌ى ٧٠ پرسیار له هاووڵاتیان ده‌كرێت، كه سه‌رجه‌میان په‌یوه‌سته به ژیانیانه‌وه هه‌ر تاكێك په‌نجه‌مۆرى لێوه‌رده‌گیرێت و كۆدی تایبه‌تى خۆى ده‌بێت كه، له‌گه‌ڵ ئه‌وه‌ش چاره‌سه‌ری بنه‌ڕه‌تى كێشه سیاسی و نه‌ته‌وه‌ییه‌كان دەکات”.\nئایا لە هەرێمی کوردستان هیچ کێشەیەکی ئەمنیی نییە، ئەی بۆچی لەو هەموو ساڵەدا سەرژمێری گشتی نەکراوە؟ به‌ڕێوه‌به‌ری ئاماری سلێمانی دەڵێ: ئه‌نجامدانى سه‌رژمێرى له ده‌سه‌ڵاتى ئه‌نجومه‌نى وه‌زیرانى عێراقدایه، هه‌رێمى كوردستان ناتوانێت سه‌رژمێرى ئه‌نجام بدات مه‌گه‌ر به نهێنى.\nزیانە ئابووری و سیاسییەکانی\nئه‌نجامنه‌دانی سه‌رژمێریی، بێجگە لە زیانەکانی بۆ دەوڵەت و ئابووری، لەڕووی سیاسیشەوە ئەگەری ده‌ستكاریکردنی ژماره‌ى دانیشتووانى پارێزگانى لێده‌كرێ ئیتر بەکەمکردنەوەبێ یان بە زیادکردنی ژمارەی دانیشتووان. به‌تایبه‌ت لەکاتی هه‌ڵبژاردن و پرۆسەی دەنگداندا.\nشارەزایانی ئەم بوارە روونی دەکەنەوە به‌هۆى نه‌بوونى سه‌رژمێرییه‌وه له هه‌رێمی كوردستان، به‌رده‌وام کاریگەری هەبووە لەسەر ئەنجامی هەڵبژاردنەکان و حزبە دەسەڵاتدارەکان بۆ بەرژەوەندی خۆیان دەستکاری ژمارەکانیان کردووە.\nبه‌یار عومه‌ر عه‌بدوڵڵا، پسپۆڕی پلانسازیی شارو هه‌رێمه‌كان لەمبارەیەوە بۆ “زه‌مه‌ن” وتی: “به‌پێی ئه‌و پلانه‌ی دانراوه بۆ ساڵى ٢٠٢٠ ژماره‌ى دانیشتووانى سلێمانى له ٤٨٪ داده‌به‌زێ بۆ ٣٨٪ لەم کاتەدا ئه‌گه‌ر هه‌ڵبژاردنی گشتی فره‌بازنه‌یى بكرێت، ئه‌وا ڕێژه‌ى كورسییه‌كانى پارێزگای سلێمانى ١٠٪ كه‌م ده‌كات”.\nبەیار وتیشی: “نه‌بوونى سه‌رژمێرییه‌كى دروست واده‌كات ساڵانه كاتێ بودجه‌ى پارێزگاكان جیاده‌كرێته‌وه، بڕە بودجه‌ى كه‌متر بۆ سلێمانی داده‌نرێ. لە بەرامبەردا بۆ هه‌ولێرو دهۆك بڕێکی زیاتر. هەروەها ڕێژه‌ى دامه‌زراندنی فەرمانبەر بۆ سلێمانی كه‌متر داده‌نرێ. هەر ئه‌وه‌ش وایكردووه گۆڕان و یه‌كێتى هێنده‌ى پارتى كورسییان نه‌هێناوه. ئه‌مه ئه‌گه‌ر به‌شێكى په‌یوه‌ندى به نه‌چوونى هاووڵاتییانه‌وه بێت بۆ سه‌ر سندوقه‌كانى ده‌نگدان، به‌شێكى په‌یوه‌ندى به‌و زیادكردنى ڕێژه‌ى دانیشتوانى هه‌ولێرو دهۆكه‌وه‌یه“.\nبۆ چارەسەرکردنی ئه‌م کێشەیە، بەیار پێشنیازی سه‌رژمێری گشتی دەکات به چاودێرى نێوده‌وڵه‌تی.\nشارەزایان زیاتر مەترسییەکانی نەبوونی سەرژمێری گشتی روون دەکەنەوە بەتایبەت لەسەر پرۆسەی هەڵبژاردن. ئیسماعیل خورماڵى بڕیارده‌رى كۆمسیۆنى باڵای هه‌ڵبژاردن و ڕاپرسی هه‌رێمی كوردستان لەمبارەیەوە وتی: “گرفتى ئێمه له كۆمسیۆن له ڕابردوودا تۆمارى ده‌نگده‌ران بووە، به‌پێى یاسا پشتمان به زانیارییه‌كانى وه‌زاره‌تى بازرگانى و فۆڕمی خۆراک به‌ستووه، کە ئەمەش گومانیان له‌سه‌رەو بەئاسانی توانای دەستکاریکردنیان هەیە، خه‌ڵك هه‌یه چه‌ندین فۆڕمى خۆراكی بۆ كراوه یان له ده‌ره‌وه‌یه بۆیه به‌رده‌وام ئه‌و بێمتمانه‌ییه به تۆمارى ده‌نگده‌ران هه‌بووه”.\nسەرژمێرییەکان لە مێژووی عێراقدا\nدوای دروستبوونی ده‌وڵه‌تی عێراق، پرسی سه‌رژمێرى دانیشتووان بوه‌ته یه‌كێك له بابه‌ته جێی بایه‌خه‌كانی دەوڵەت. یه‌كه‌م سه‌رژمێری گشتی پێنج ساڵ دوای دروستبوونی واتە له ساڵی ١٩٢٧ ئه‌نجامدراوه.\nسەرژمێری دووەم لە ساڵی ١٩٣٤و سەرژمێری سێیەم ١٩٤٧ ئه‌نجام دراون. بەدرێژایی دەسەڵاتی مەلەکیی کە ساڵی ١٩٥٨ بە ئینقلابێک کۆتایی پێهێنرا، سەرژمێرییەکان لە عێراق بە باشی ئەنجامدراون کە باشترین و گونجاوترینیان ئەوی ساڵی ١٩٥٧ بووەو پێکهاتەکانی عێراق لێی رازی بوون.\nپێنجه‌م سه‌رژمێری گشتی ساڵی ١٩٦٥ ئه‌نجامدراوه، شەشەمینیان ساڵی ١٩٧٧ بۆ یه‌كه‌مینجار له‌لایه‌ن وه‌زاره‌تی پلاندانانەوە ئه‌نجامدراوە. خراپترین سەرژمێری گشتی بۆ کورد هەردوو سەرژمێری ساڵی ١٩٨٧ و ١٩٩٧ بووە، چونکە لەوەی یەکەمیان هەزاران گوند راگوێزرابوون یان لەژێر دەستی پێشمەرگەدا بوون و ناوو ژمارەیان تۆمار نەکراوە، هەروەها لەوەی دووەمدا حکومەتی عێراق هەرێمی کوردستانی نەخستە ناو سەرژمێرییەکەوە.


سەرۆکى ئه‌نجومه‌نی دادوه‌ریی داواى پاراستنى سه‌ربه‌خۆیی ده‌سه‌ڵاتی دادوه‌ری و دادگاكان کرد\nتێكه‌ڵ به بابه‌ته سیاسیه‌كان نه‌كرێن\n2021.05.20 - 15:26\nپارێزه‌رانی كه‌یسی زیندانی کراوانی بادینان لائیحه‌یه‌كی راستكردنه‌وه‌ی بڕیاری پێداچوونه‌وه‌یان پێشكه‌ش به سه‌رۆكی ئه‌نجومه‌نی دادوه‌ری كردو داوایان كرد به پێی ڕێكاره یاساییه‌كان ئه‌و لائیحه‌یه له‌لایه‌ن ئه‌نجومه‌نی دادوه‌رییه‌وه كاری پێویستی بۆ بكرێت.\nئه‌نجومه‌نی دادوه‌ری هه‌رێمی كوردستان (20ی ئایاری 2021) لە ڕاگەیەندراوێکدا کە وێنەیەکی دەست "ناس کورد" کەوتووە ئاماژەی بەوەکرد، ئه‌مڕۆ دادوه‌ر به‌نگین قاسم محه‌مه‌د سه‌رۆكی ئه‌نجومه‌نی دادوه‌ری هه‌رێم پێشوازی كرد له پارێزه‌رانی كه‌یسی سزادراوانی بادینان كه پێش ماوه‌یه‌ك له دادگای تاوانه‌كانی هه‌ولێر، حوكمدراون.\nبەگوێرەى راگەیەندراوەکە، پارێزه‌رانی كه‌یسه‌كه لائیحه‌یه‌كی راستكردنه‌وه‌ی بڕیاری پێداچوونه‌وه‌یان (لائحه التصحیح القرار التمییزی) پێشكه‌ش به سه‌رۆكی ئه‌نجومه‌نی دادوه‌ری كردو داوایان كرد به پێی رێكاره یاساییه‌كان ئه‌و لائیحه‌یه له‌لایه‌ن ئه‌نجومه‌نی دادوه‌رییه‌وه كاری پێویستی بۆ بكرێت.\nئەوەش باس کراوە، له‌لایه‌ن خۆیه‌وه سه‌رۆكی ئه‌نجومه‌نی دادوه‌ری دوای وه‌رگرتنی لائیحه‌ی راستكردنه‌وه‌ی بڕیاری پێداچوونه‌وه له پارێزه‌ران وتی، "ئه‌و لائیحه‌یه پێشكه‌ش به ده‌سته‌ی تایبه‌تمه‌نمدی دادگای پێداچوونه‌وه ده‌كرێت و وه‌ك هه‌موو كه‌یسێكی دیكه به پێی رێكارو میكانیزمه یاساییه‌كانی خۆی مامه‌ڵه‌ی له‌گه‌ڵدا ده‌كرێت".\nبه‌نگین قاسم محه‌مه‌د سه‌رۆكی ئه‌نجومه‌نی دادوه‌ری هه‌رێم داوایكرد پارێزه‌ران كه به (دادوه‌ریی وه‌ستاو يان قضاء الواقف) ناسراون، رۆڵی خۆیان بگێڕن له كاركردنی پیشه‌ییانه‌و لە چوارچێوەی یاساكان، به شێوه‌یه‌ك سه‌ربه‌خۆیی ده‌سه‌ڵاتی دادوه‌ری و دادگاكان بپارێزرێت و تێكه‌ڵ به بابه‌ته سیاسیه‌كان نه‌كرێن و له راگه‌یاندنیش مامه‌ڵه‌یه‌كی پیشه‌ییانه له‌گه‌ڵ ئه‌و كه‌یسانه‌دا بكرێت.\nسائیرون: ڕێگە نەدراوە سەرۆکى دیوانى چاودێرى دارایی عێراق بچێتە هەرێم\n2021.05.31 - 21:09\nسەرۆکى پێشووى ئێران و جێگرى سەرۆک لە هەڵبژاردنى سەرۆکایەتى دوورخرانەوە\n2021.05.25 - 15:47\nبایدن پەیوەندییەکى تەلەفۆنى لەگەڵ سەرۆکى فەڵەستین ئەنجامدا\n2021.05.15 - 21:07\nسەرکردەیەکى فەتح: هیچ سەرکردەیەکى عەرەب پەیوەندى بە سەرۆکى فەڵەستینەوە نەکردووە\n2021.05.15 - 20:33\nڕاگەیەنراوێک له دادگای پێداچوونه‌وه و ئه‌نجومه‌نی دادوه‌ری هه‌رێمی كوردستانه‌وه\n2021.05.08 - 17:26\nوەزارەتى پێشمەرگە داواى کورسی خوێندن لەبەغدا دەکات\n2021.05.23 - 23:05\nفەیسبوک داواى لێبوردن لە فەڵەستین دەکات\n2021.05.22 - 15:18\nئەمەریکا داواى لە ئیسرائیل کرد ئاستی گرژییەکانی لەگەڵ فەڵەستین کەم بکاتەوە\n2021.05.19 - 21:21\nداواى گۆڕینى ئاڕاستەى گواستنەوەى نەوت بۆ ئیسرائیل دەکرێت\n2021.05.14 - 17:48


گروپی ملیتانی حەماس سەرۆکەکەی دەگۆڕێت\nگروپی ملیتانی بزوتنەوەی ئیسلامی حەماس کە کۆنترۆڵی کەرتی غەززەی لەدەستدایە ڕۆژی شەممە ڕایگەیاند سەرۆک وەزیری پێشووی حکومەتەکەی کەرتی غەزە ئیسماعیل هەنیەی وەکو ڕێبەری نوێی سیاسی گروپەکە دەستنشان کردووە.\nهەنیە جێگای خالد مەشعەلی ڕێبەری لەمێژینەی گروپەکە دەگرێتەوە کە لە دەرەوەی وڵاتەوە ڕێبەرایەتی دەرکرد. ئەم هەنگاوەش لە کاتێکدایە کە بزوتنەوەی حەماس ڕایگەیاند کە ڕێبازی نوێ دەگرێتە بەر بۆ کۆتاییهێنان بە لەپەراوێزنانی لەلایەن کۆمەڵگەی نێونەتەوەییەوە.\nحەماس هەوڵ دەدات خۆی بکات بە بزوتنەوەیەکی نیشتیمانی ئازادیخواز لە بری بەشێک لە ئیخوان موسلمین کە لەلایەن میسرەوە قەدەغە کراوە. حەماس ڕێبازی خۆی بۆ بانگەشەکردنی لەناوبردنی ئیسرائیلیش گۆڕیوە هەرچەندە بەردەوامە لەسەر داواکاریی بۆ ئازاد کردنی ناوچە مێژووییە فەلەستینیەکان کە بریتیە لەو ناوچانەش کە ئێستا ئیسرائیلە.\nگوتەبێژی حەماس فەوزی بەرهوم گوتی گورپەکە هیوادارە هەڵبژاردنی هەنیە کرانەوەیەک بۆ ناوچەکە بهێنێتە گۆڕێ.\nحەماس لە ساڵی 2007 وە کەرتی غەززە بەڕێوە دەبات. پاش سەرکەتنێکی بەرچاوی لە هەڵبژاردنەکانی ساڵی پێشووتری بە دەستهێنا


4. 👁 مەسعود بارزانی.. پێشمەرگەیەک لە پێگەی سەرۆکی هەرێمدا - بەرگی 4\n5. 👁 مەسعود بارزانی.. پێشمەرگەیەک لە پێگەی سەرۆکی هەرێمدا - بەرگی 5\n6. 👁 مەسعود بارزانی.. پێشمەرگەیەک لە پێگەی سەرۆکی هەرێمدا - بەرگی 6


کۆمەڵایەتی – پەڕە 11 – زاگرۆس پۆست\nماڵەوە / کۆمەڵایەتی (پەڕە 11)\nشه‌ممه 26 ئه‌یلول 2015\tلێدوان نووسین ناچالاککراوە لە زیاتر لە 9 هەزار قوتابی كەم داهات لە كرماشان بوونی هەیە\nپێنج شه‌ممه 24 ئه‌یلول 2015\tلێدوان نووسین ناچالاککراوە لە لە هەر كاتژمێرێكدا 18 حاڵەتی تەڵاق لە ئێران روو دەدات\nدوو شه‌ممه 21 ئه‌یلول 2015\tلێدوان نووسین ناچالاککراوە لە مەجلیس ئامارێكی نوێی لەسەر بێكاریی لە ئێران بڵاو كردەوە\n3 هەزار كەس بە هۆی بەكارهێنانی مادەی هۆشبەر لە ئێران گیانیان لەدەستداوە\nپێنج شه‌ممه 17 ئه‌یلول 2015\tلێدوان نووسین ناچالاککراوە لە 3 هەزار كەس بە هۆی بەكارهێنانی مادەی هۆشبەر لە ئێران گیانیان لەدەستداوە\nلە ساڵی رابردوودا دوو هەزار و 986 كەس لە ئێران بەهۆی زۆر بەكارهێنانی ماددەی هۆشبەر گیانیان لە دەست داوە.\nشه‌ممه 12 ئه‌یلول 2015\tلێدوان نووسین ناچالاککراوە لە %20ی خوێندكاران لە ئێران ماددە سڕكەرەكان بەکاردەهێنن\nمردن لە نێو ژنانی گیرۆدەی مادەهۆشبەرەكان 33% زیادی كردووە\nهه‌ینی 11 ئه‌یلول 2015\tلێدوان نووسین ناچالاککراوە لە مردن لە نێو ژنانی گیرۆدەی مادەهۆشبەرەكان 33% زیادی كردووە\nكاربەدەستێكی ستادی بەربەرەكانی لەگەڵ ماددە هۆشبەرەكان دەڵێ ڕێژەی مردنی ژنانی گیرۆدەبوو بە مادەی هۆشبەر لە ئێران 33% زیادی كردوە.\nپێنج شه‌ممه 10 ئه‌یلول 2015\tلێدوان نووسین ناچالاککراوە لە ژنێكی كورد لە شاری شنۆ بە هۆی خۆكوژییەوە گیانی لەدەستدا\nدوو شه‌ممه 7 ئه‌یلول 2015\tلێدوان نووسین ناچالاککراوە لە زیاتر لە 40% لە ژنانی خوێندەواری ئێران بێكارن\nیه‌ك شه‌ممه 6 ئه‌یلول 2015\tلێدوان نووسین ناچالاککراوە لە دۆخی خۆكوژیی لە ئیلام قەیراناویە\nشه‌ممه 5 ئه‌یلول 2015\tلێدوان نووسین ناچالاککراوە لە 420 هەزار كچی ژێر 15 ساڵ لە یەك دەیە لە ئێران هاوسەرگیرییان كردووە\nهه‌ینی 4 ئه‌یلول 2015\tلێدوان نووسین ناچالاککراوە لە لە ساڵی رابردوو 354 هزار كەس لە ئێران لەپەیوەند بە مادەی هۆشبەر دەستگیر كراون\nپێنج شه‌ممه 3 ئه‌یلول 2015\tلێدوان نووسین ناچالاککراوە لە ژنێكی كرماشانی بە هۆی هەژاری و دەستكورتیی خۆی و هاوسەرەكەی سووتاند\nچوار شه‌ممه 2 ئه‌یلول 2015\tلێدوان نووسین ناچالاککراوە لە كێشەی بنەماڵەیی لە شاری شنۆ 5 كوژراو و برینداری لێكەوتەوە\nیه‌ك شه‌ممه 30 ئاب 2015\tلێدوان نووسین ناچالاککراوە لە رێژەی بێكاریی لە ئێران بۆ 4 میلیۆن كەس بەرز دەبێتەوە\nنزیكەی 10 میلیۆن نەخوێندەوار لە ئێران بوونی هەیە\nدوو شه‌ممه 24 ئاب 2015\tلێدوان نووسین ناچالاککراوە لە نزیكەی 10 میلیۆن نەخوێندەوار لە ئێران بوونی هەیە\nبە وتەی ئەندامێكی مەجلیسی ئێران، نزیكەی 10 میلیۆن كەس لەو وڵاتە نەخوێندەوان.\nشه‌ممه 22 ئاب 2015\tلێدوان نووسین ناچالاککراوە لە لە هەر پێنج خولەك هاوڵاتییەك لە ئێران بێكار دەبێت\nپەڕە 11 لە 24« ئەوەڵ...«910111213\t»\t20...ئاخر »


دەستەی مافی مرۆڤ: پێویستە حکومەت و سەرۆک کۆمار بێنە سەرخەت – کوردی – RojNews.News\nدەستەی مافی مرۆڤ: پێویستە حکومەت و سەرۆک کۆمار بێنە سەرخەت\n29/02/2020 - 2:50:28 pm\nدووشەممە, 4 يون 2018 – 08:31 ڕۆژنیوز- بڕیار محەمەد\nداگیرکارییەکانی دەوڵەتی تورک لە خاکی هەرێمی کوردستان بەردەوامیی هەیە و محەمەد گۆمەشینی، وتەبێژی دەستەی سەربەخۆی مافی مرۆڤ لەبارەی داگیرکارییەکانی تورکیاوە بۆ ڕۆژنیوز دەدوێت.\nمحەمەد گۆمەشینی، دەڵێت: ئێمە بەردەوام لە بەیاننامە و ڕاگەیاندراوەکانمان نیگەرانیی خۆمان نیشانداوە لەبەرامبەر بەزاندنی سنورەکان لەلایەن تورکیا و ئێرانەوە، بەڵام لەدوای ئەنجامدانی ڕیفراندۆم لە باشوری کوردستان هێرش و داگیرکارییەکان لەلایەن تورکیاوە بۆ سەر خاکی باشووری کوردستان زیاتر بووە.\nگۆمەشینی، وتیشی: بەزاندنی سنورەکان لەلایەن تورکیا و ئێرانەوە وەکو ئەوە وایە مۆڵەتیان لە حکومەتی عێراق وەرگرتبێت، بۆیە پێویستە پەرلەمانی عێراق و پەرلەمانی هەرێمی کوردستان لە ڕێگەی پرۆژە یاسایەکەوە داوا لە حکومەت و سەرۆک کۆمار بکەن بێنەسەرخەت، تاوەکو چیتر ڕێگا بە وڵاتان نەدرێت سەروەریی خاکی عێراق پێشێل بکەن.\nئەو بەرپرسەی مافی مرۆڤ باسی لەوەشکرد: بەهۆی بەزاندنی سنورەکان لەلایەن تورکیا و ئێرانەوە دانیشتوانی گوندە سنورییەکانی تووشی دڵەڕاوکێ و زیانێکی ئابووری زۆر کردوەتەوە، وێڕای ئەوە ماوەی چەندین ساڵە بەهۆی بۆردومانەکانەوە کشتوکاڵی ئەو سنورانە دەفەوتێت.\nڕێبوار تاڵەبانی ڕەتیدەکاتەوە بچێتە بەردەم دادگا